text:
Frásøgnin hjá Pär Lagerkvist um Barabbas er ein av teimum stóru skaldsøgunum í svenskum bókmentum. Hon kom út á fyrsta sinni í 1950 og gjørdi Pär Lagerkvist heimskendan. Hann fekk Nobels heiðursløn í 1951.
Brot úr Barabbas
Øll vita, hvussu teir hingu har á krossunum, og hvørji ið stóðu savnað rundan um hann, Maria, móðir hansara og Maria úr Magdala, Veronika og Símun úr Kyrenu, sum bar krossin, og Jósef úr Arimateu, hann sum sveipaði hann í línklæðið. Men eitt sindur longri niðri í brekkuni stóð ein maður fyri seg sjálvan og fekk ikki eyguni av honum, sum hekk har uppi og doyði, eygleiddi deyðsstríð hansara frá byrjanini, og til tað var av. Navn hansara var Barabbas. Um hann er henda bókin.
Hetta var ein maður um tríati ára aldur, prúður men húðarliturin var gulbleikur, skeggið var reytt á liti, hárið svart. Eygnabrýrnar vóru eisini svartar, eyguni lógu ov djúpt, eins og vildu tey helst krógva seg. Undir øðrum eyganum hevði hann eitt djúpt arr, sum hvarv niður í skeggið. Men hvussu ein menniskja sær út, hevur ikki nógv at týða.
Hann hevði gingið aftan á mannamúgvuni gjøgnum gøturnar heilt úr rættarhølunum, men nakað burturfrá, eitt sindur aftan fyri hini, og tá tann útlúgvaði rabbiin hoknaði undir krossinum, var hann steðgaður á og varð standandi eitt bil fyri ikki at koma yvir hagar, krossurin lá, og so høvdu teir tikið handan Símun í staðin og noytt hann at bera hann. Ikki vóru nógvir menn í fjøldini, umframt teir rómversku hermenninar sjálvandi, tað vóru mest kvinnur, ið fylgdu tí deyðadømda og so ein riðil av børnum, sum altíð runnu aftaná, tá ið onkur varð leiddur gjøgnum teirra gøtu fyri at verða krossfestur. Tey tóku tað sum ein stuttleika. Men skjótt møddust tey og fóru aftur at spæla eftir at hava kveitt eftir manninum, sum gekk aftan fyri hini, og sum hevði eitt langt arr niður eftir øðrum kjálkanum.
Nú stóð hann her uppi á gálgaheygnum og hugdi eftir hesum manninum, sum hekk á tí mittasta krossinum, og hann fekk ikki eyguni av honum. Satt at siga hevði hann als ikki ætlað sær at fara við niðan higar, tí her var alt so óreint og dálkað til, og setti tú fótin á hetta ósæla og stórmikla staðið, so lætst tú heilt vist nakað av tær sjálvum eftir har, og tú kundi verið noyddur at komið aftur hagar og tá fyri ongantíð aftur at fara haðani. Skøltar og bein lógu slødd allastaðni, og hoknaðir hálvrotnir krossar, sum eingin dugur var í meir, men sum ikki vórðu beindir burtur, tí eingin vildi nema við nakað her. Hví stóð hann her? Hann kendi ikki henda mannin, hevði einki við hann at gera. Hvat hevði hann at gera á Golgata, hann sum var frí-kendur?
Høvdið á tí krossfesta var sokkið framyvir og hann andaði tungliga, hann mundi ikki hava so langt eftir. Hann var eingin megnarkallur. Kroppurin var rak og klantrasligur, armarnir klænir, sum vóru teir ongantíð brúktir til nakað. Ein løgin maður. Skeggið var tunt, og á bringuni vóru als eingi hár sum á einum unglinga. Honum dámdi hann einki.
Frá fyrstu løtu, hann sá hann inni í borgargarðinum, hevði hann kent á sær, at okkurt løgið var við honum. Hvat tað var, dugdi hann ikki at siga, tað var bara ein varhugi, hann hevði. Honum tókti, at hann ongantíð hevði sæð eitt sovorðið menniskja áður. Men tað var helst tí, at hann var komin beint úr fangaholinum, og at eyguni ikki enn høvdu vant seg við ljósið. Tí sá hann hann í fyrstuni, sum var hann umgirdur av eini skyggjandi glæmu. Beint eftir hvarv glæman sjálvandi, og sjónin varð sum vanlig aftur og legði merki til alt, ikki bara hann, sum stóð einsamallur har úti í borgargarðinum. Men hann helt framvegis, at tað var nakað sera løgið við manninum, og at hann líktist ikki nøkrum øðrum. Og tað var honum púra ófatiligt, at tað var ein fangi, og at hann var dømdur til deyða, júst sum hann sjálvur. Tað dugdi hann ikki at fata. Ikki tí at tað kom honum við – men hvussu kundu teir døma soleiðis? Tað var eyðvitað, at hann var ósekur.
Ja, og so vóru teir farnir við manninum fyri at krossfesta hann – og honum sjálvum høvdu teir loyst leinkjurnar av og lýst hann frælsan at vera. Tað kundi hann ikki gera við. Tað var teirra søk. Teir kundu velja, hvønn tað skuldi vera, tað stóð teimum frítt fyri, og so var tað tilvildarliga gingið á henda hátt. Báðir vóru teir deyðadømdir, men annar skuldi so frídømast. Sjálvur var hann ovfarin, at teir høvdu valt soleiðis. Meðan keturnar vórðu loystar av honum, sá hann hin hvørva millum hermenninar út gjøgnum borgargrindina, og hann bar longu krossin á bakinum.
Hann varð standandi og hugdi út gjøgnum ta tómu grindina. So gav vaktarmaðurin honum eitt skump og geylaði eftir honum: Hvat stendur tú her og gløir eftir, slepp tær burtur hiðani, tú ert jú leysur! Og so var hann raknaður við og var farin út gjøgnum somu grindina, og tá hann hevði sæð hin dragsa krossin oman gøtuna, var hann farin aftan á honum. Hví visti hann ikki. Og heldur ikki hví hann hevði staðið her í tímavís og hugt eftir krossfestingini og eftir tí drúgva deyðsstríðinum, hóast tað als einki kom honum við.
Tey sum stóðu savnað rundan um krossin har uppi, teimum tørvaði ikki at havt verið her? Ikki um tey ikki sjálv høvdu viljað. Tað mundi ikki vera nakað, sum noyddi tey at fylgja við her niðan og smitta seg við óreinsku. Men tey mundu vera næstrafólk ella góðir vinir hansara. Løgið at tey ikki tóktust at kæra seg um, at tey gjørdust órein.
Kvinnan har mundi vera móðir hansara. Hóast hon ikki líktist honum. Men hvør kundi líkjast honum? Hon var átøk eini bóndakonu, kvettin og lokað, og av og á turkaði hon sær við handar-bakinum um munnin og nøsina, sum rann, tí hon var um at gráta. Men hon græt ikki. Hon syrgdi ikki soleiðis sum hini, og hon hugdi ikki upp á hann á sama hátt sum tey. So tað mundi vera móðir hansara. Helst hevði hon allarstørstu samkenslu við honum, men sá kortini út, sum fýltist hon á hann, at hann hekk har, at hann hevði borið so í bandi fyri seg sjálvan, at hann varð krossfestur. Hvussu reinur og ósekur hann enn var, so mundi tað vera sjálvgjørt so ella so, og tað kundi hon ikki góðtaka. At hann var ósekur, tað visti hon jú, við tað at hon var móðir hansara. Hvat hann so enn hevði gjørt, so helt hon sjálvandi, at tað var hann.
Hann fyri sín part hevði onga móður. Og heldur ongan pápa fyri alt tað, ið hvussu er hevði hann ongantíð hoyrt nakran grettan. Skyldfólk vóru heldur eingi, sum hann visti av. So um tað hevði verið hann, sum var krossfestur, so hevði ikki verið slík gremjan. Ikki sum um handan. Tey slerdu seg fyri bringuna og tíggjaðu sær, sum høvdu tey ongantíð verið fyri slíkari sorg, og har var ein øðilig grátan og suffan í heilum.
Handan á krossinum høgrumegin kendi hann væl. Um so var, at hann mundi síggja hann standa her niðri, so helt hann kanska, at hann stóð har fyri hansara skuld, fyri at síggja hann rættiliga pínast. Tað gjørdi hann jú ikki, tað var als ikki tí, hann var her. Men nakað ímóti at síggja hann krossfestan hevði hann ikki. Um nakar hevði uppiborið at doyggja, so var tað hasin kjálkin. Gaman í ikki fyri tað, sum hann var dømdur fyri, men fyri nakað heilt annað.
Men hví hugdi hann eftir hasum – og ikki eftir tí í miðjuni, sum hann var her fyri, hann sum hekk har í hansara stað. Hann, sum noyddi hann higar, og sum hevði so løgið vald á honum. Vald? Um nakar sá máttleysur út, so mundi tað vera hann. Neyðarsligari mundi eingin hanga á einum krossi; hinir báðir sóu als ikki soleiðis út og tóktust ikki líða so nógv av tí sum hann. Teir høvdu kreftir eftir, tað sást. Hann megnaði ikki so frægt sum at halda høvdinum uppi, tað var sokkið heilt niður á bringuna.
Men nú lyfti hann tí kortini eitt sindur, tann skrámuta, hárleysa bringan kikkaði eftir ondini og tungan fór eftir teimum uppturkaðu varrunum. Hann venaði seg okkurt um, at hann var tystur. Hermenninir, sum lógu og spældu terningaspæl eitt sindur niðri í brekkuni og ótolnaðust um, at teir upphongdu ikki kundu skunda sær at doyggja, hoyrdu tað ikki. Men ein av teimum avvarðandi fór oman til teirra og segði tað við teir. Ein hermaður reisti seg við ringum tannabiti og fór yvir og drap ein svamp niður í eitt leirker og rætti upp til hansara á eini stong, men tá ið hann kendi smakkin av evjuni, sum hann beyð honum, vildi hann ikki hava, og tað stóð hasin ótangin og flenti at, og tá hann kom aftur til vinmenninar lógu teir allir og gnisaðu eftir tí. Hasir devlarnir!
Næstrafólkini ella hvørji tey enn vóru, hugdu frá sær sjálvum upp á tann neyðar krossfesta, og hann eymkaði seg og kikkaði eftir ondini, og tað var eyðsæð, at hann skjótt fór at geva upp andan. Ongantíð betur, um tað skjótt varð av, so hann slapp undan at pínast meira. Tað helt hann eisini, hann sum stóð her niðri. Bara tað skjótt var av! So títt og knapt tað var liðugt, fór hann at skunda sær hiðani og ongantíð hugsa um hetta aftur!…
Men brádliga gjørdist myrkt um allan heyggin, sum hevði sólin mist ljósið, tað gjørdist næstan bølaniða, og uppi í myrkrinum rópti hin krossfesti við harðari rødd: „Guð mín, Guð mín hví fórt tú frá mær!“ Tað ljóðaði ræðuligt. Hvat mundi hann meina við? Og hví gjørdist alt myrkt? Tað var jú alljósur dagur. Hetta var púra ófatiligt. Teir tríggir krossarnir hómaðust valla har uppi, tað tóktist so óhugnaligt. Óivað fór okkurt ræðuligt at henda. Hermenninir vóru lopnir á føtur og høvdu tikið til vápnini – hvat ið enn hendi, so tóku teir altíð til vápnini. Teir stóðu við sínum langspjótum har uppi rundan um krossarnar, og hann hoyrdi teir teska óttafullar sínámillum. Nú vóru teir bangnir! Nú gnisaðu teir ikki longur. Teir vóru sjálvandi pátrúnir.
Sjálvur var hann bangin. Og glaður tá ið dimmið aftur fór at lætta eitt sindur, og alt fór at vera eitt sindur meira sum vanligt. Nú lýsti so líðandi, sum tað ger um morgnarnar. Dagslýsið legði seg um herðuna og um oljutrøini kring um, og fuglarnir, sum høvdu verið tigandi, fóru at láta aftur. Tað var fullkomiliga, sum var tað morgun.
Næstrafólkini har uppi stóðu so kvirr. Nú hoyrdist eingin grátur og gremjan haðani. Tey stóðu bara og hugdu upp á hann á krossinum – og sjálvt hermenninir gjørdu tað sama. Alt var vorðið so stilt.
Nú kundi hann fara avstað, so nógv sum hann vildi. Tí nú var alt av. Og sólin lýsti aftur, og alt var púra sum vant. Tað hevði bara verið myrkt eina løtu, tí at hann doyði.
Jú, nú fór hann. Tað skuldi hann, tað var greitt. Hann hevði einki her at vera til longur. Ikki nú hasin har var deyður, so var eingin orsøk til tað longur. Teir tóku hann niður av krossinum – sá hann áðrenn hann fór. Teir báðir menninir sveipaðu hann í eitt fínt línklæði – sá hann. Kroppurin var heilt hvítur, og teir tóku so varliga um hann, sum vóru teir bangnir fyri at koma til at gera honum mein, kanska vera honum atvold til pínu ella tílíkt, teir bóru seg løgið at, tí hann var jú bæði krossfestur og deyður og alt. Tey vóru heilt margháttlig hasi fólkini. Men móðirin stóð við táratómum eygum og hugdi eftir tí, sum hevði verið sonur hennara, og tað var eins og tað døkka andlitið ikki megnaði at bera fram sorg hennara, men einans at hon ikki dugdi at fata tað, ið hent var og ongantíð kundi fyrigeva tí. Hana skilti hann betur.
Tá tey øll fóru framvið eitt sindur frá honum og menninir bóru kroppin, ið var ballaður í línklæðið, og kvinnurnar fylgdu aftaná í tí sorgtyngda fylginum, tá teskaði ein av kvinnunum okkurt við móður hansara – meðan hon peikaði yvir á Barabbas. Hon steðgaði á og hugdi upp á hann við eygum so fullum av hjálparloysi og ákæran, at hann ongantíð kundi hugsa um at gloyma tað. Tey hildu leiðina fram oman Golgatavegin og fóru síðani eftir eini gøtu, sum fór til vinstru.
Hann fór aftan á teimum so langt aftanfyri, at tey ikki varnaðust. Í einum urtagarði nakað haðani løgdu tey hin deyða í eina grøv, sum var høgd inn í klettin. Og eftir at tey høvdu biðið við grøvina, veltu tey ein stóran stein fyri munnan og fóru avstað haðani.
Tá fór hann yvir hagar og varð standandi eitt bil. Men hann bað ikki, tí hann var illgerðarmaður, og bøn hansara fór ikki at verða hoyrd, so mikið minni sum misbrot hansara ikki var bøtt. Og fyri alt tað kendi hann ikki hin deyða. Men hann varð standandi eitt bil.
So fór hann eisini inn móti Jerusalem.


c: text/html

text:
Fíggingin av royndarverkæltanini við orkusparing í landsins bygningum er ætlandi við framdum orkusparingum í øðrum orkuverkætlanum. Sparingin frá einum orkuátaki framt á ein bygning, skal ætlandi kunna nýtast til at fíggja orkusparingar í øðrum almennum bygningum. Hetta skal gerast við, at Landsverk eftir avtalu við stovnar, har orkuátøk verða framd, nýtir 80 prosent av uppnáddu orkusparingini til aðrar orkuverkætlanir.
Støðan
Fakta
Úrslit:
Landverk veðrið
Trýst á og vel
“Add to Home Screen / Føj til hjemmeskærm” fyri at leggja stuttveg til veðrið á telefonina.
Landverk veðrið
Trýst á menu knøttin á kaganum, og vel
“Add to Home Screen / Føj til hjemmeskærm” fyri at leggja stuttveg til veðrið á telefonina.

robotstxt: allowed

filter: keep


text:
Tá tiltakið Slaktið varð hildið í Tórsgøtu í Havn í 2016, varð ein kúgv flett á middegi. Kúgvin var dripin innan hon varð tikin út á gøtuna. Tá liðugt var at fletta og alt var skorið sundur, kundi netakjøtið keypast til matna. Her sæst í tveir minuttir, hvussu gekst.
Hygg at filmsbrotinum á portal.fo
Uppgávur:
1 Er flettingin úti á gøtuni undirhald ella upplýsing um ein part av tí mati, sum vit eta?
2 Er tað rætt at fletta dýr úti á almennari gøtu og síggja, hvussu alt fer fram?
3 Spyrjið vaksin fólk, um tað var vanligt, at tey sum børn sluppu at síggja, meðan dýr vórðu dripin.


text:
Saturday, September 1, 2012
Tekin & Symbol í Whitney listasavninum
Anne Ryan: Kollasja (1950)
Mark Rothko og Barnett Newman eru heimskendir listamenn og flest listaáhugað munu vita, at teir vóru høvuðspersónar í abstraktu ekspressionismuni, ið tók seg upp eftir kríggið í Amerika. Men hvat við Charles Seliger, Mark Tobey ella Anne Ryan? Ofta verða listarák myndað av nógv fleiri listafólkum enn teimum, sum eftirtíðin velur at kanonisera. Í løtuni er ein áhugaverd framsýning í Whitney Museum of American Art í New York við heitinum Signs & Symbols, sum kannar og kunnar um ymisk listafólk, ið eisini vóru partar av abstrakt ekspressionistiska rákinum. Hetta er sera áhugaverd framsýning, har tey í staðin fyri at avmarka rák og hugtøk, víðka um við denti á eitt nú europisku ávirkanina frá t.d. kubismu og surrealismu. Framsýningin heldur á inntil 28.oktober.
Aaron Siskind: New York 2 (1951)
Posted by Listin at 7:55 AM
Labels: Framsýningar, KP, Myndlist


text:
Næst seinasta vikuskiftið var DM fyri ung hildið í Hvidovre. Vit skrivaðu tá um tey frálíku úrslitini frá fyrra degnum, og kann tann greinin lesast her: http://www.fif.fo/?p=6162 Úrslitini frá seinna degnum stóðu einki aftanfyri, og er hetta tí alt ov góð tíðindi at lata fara afturvið borðinum uttan eina lítla frásøgn, hóast nakrir dagar nú eru gingnir.
Við í kappingini vóru nýggju føroyingar. Sjey úr Hvirluni og ein úr Bragdinum og Treysti. Øssur Debes Eiriksfoss vann sítt fyrsta DM-heiti leygardagin í trístøkki, og sunnudagin hevði hann tvær kappingar afturat. Um morgunin var tað fyrst hæddarlop, har hann vann ein tryggan sigur uttan at leypa upp til sítt besta. Úrslitið gjørdist 184 cm, sum hann kláraði í fyrstu royndini. Síðan reiv hann tríggjar ferðir á 190 cm, men teir 184 cm vóru so ivaleyst at vinna gull og sítt næsta DM-heiti! Triðja kapping hansara var sunnudagin seinnapart, tá longdarlop var á skránni. Tað var javnt í oddinum, og hevði Øssur lopið upp til sítt allarbesta, hevði hann havt møguleika at vunnið sítt triðja gullmerki. Men bert 36 sentimetrar aftanfyri gullvinnaran endaði Øssur og bronsuplássinum við 6,33 metrum, sum hann leyp í seinasta umfarinum. Øssur er í summar fluttur til Keypmannahavnar at lesa, og har er hann farin at venja við størsta danska felagnum Sparta, sum hann eisini umboðaði í kappingunum.
Øssur í Sparta-búna smígur sær lættliga upp um 184 cm og gerst danmarksmeistari.
Eisini Rói Holgarsson er fluttur til Keypmannahavnar í summar, og eisini hann umboðaði Sparta til DMU. Leygardagin vann hann bronsu á 100 m samstundis sum hann kvalifiseraði seg til oyggjaleikirnar. Og sunnudagin slóg hann so fast, at hann er og verður Føroya spurtkongur. Tí á 200 metrum breyt hann enn einaferð oyggjaleikakravið, tá hann setti eitt stórt persónligt met við 23,33 (+1,6) Og í sera harðari kapping við tríggjar aðrar, eydnaðist Róa at spurta seg til silvurmerki hjá Dr. 20-22 ár. Bert 1/10 sekund var á muni millum nr. 2 og 5.
Rói við bronsuheiðursmerkinum, sum hann vann sær í 100m (mynd: Gutti)
Eitt heiðursmerki afturat fingu vit hendan sunnudagin. Tað kom í klingrukasti hjá Dr. 16-17 ár, har vit hava stórtalentið Hall Simonsen. Hallur er ikki bangin fyri at tapa, og vil sera fegin vinna. Tí leggur hann sera nógv fyri í øllum sínum royndum. Hetta mundi kostað honum plássið í finaluni, men tað gekk akkurát við einum kasti út á 33.91. Fyrsta kastið í finaluni miseydnaðist, men so setti hann trumf á, og í teimum báðum seinastu køstunum kom hann fyrst út á 37,50 m og síðani 40,40 m, sum er nýtt bólkamet, og sum eisini rakk til eitt trygt bronsumerki.
Hallur Simonsen, sum umboðaði Vejle IF, við sínum bronsumerki.
Hanus Bergsson kappaðist ikki sunnudagin. Leygardagin vann hann bronsu í spjótkasti (54,33 m) og í kúlustoyti bleiv tað til 11,43 m.
Tað vóru tó ikki bara teir, ið vunnu heiðursmerki, sum framdu brøgd. Tveir av ídnastu gørpunum í Hvirluni, Trygvi Laksáfoss og Tórur Mortensen, hava vant nógv og væl alt árið, tó uttan at tað hevur sæst so væl á úrslitunum. Tó, til FMU bragdaði brádliga hjá Trygva í hæddarlopinum, tá hann leyp heilar 179 cm og tá gjørdist næstbesti føroyingur nakrantíð. Sunnudagin leyp hann tó 165 cm, og gjørdi seg ikki galdandi. Men leygardagin hevði hann so eisini fingið eitt veruligt frambrot í trístøkki, har hann setti persónligt met við nærum einum heilum metri og eitt klárt bólkamet, sum nú er 12,63 metrar (+0,6). Og mín sann um ikki eisini eitt veruligt frambrot kom í longdarlopinum sunnudagin. Her fekk hann bert tvey lop góðkend, men tey vóru bæði long. Í øðrum umfari leyp hann 5,86 metrar og í sætta og seinasta lopinum kom hann út á 6,02 metrar og eitt fimtapláss í kappingini hjá Dr. 18-19 ár. Hetta er samstundis nýtt bólkamet.
Tórur Mortensen, Dr. 14-15, fekk eisini fatur á tveimum bólkametum. Tað fyrra í longdarlopi, sum var 4,94 metrar, og so eisini í trístøkki, har hann hevði eina superseriu við 6 góðum lopum. Heilar tvær ferðir kom hann út um 11 metrar. Tað longsta var 11,26 m, og rakk til eitt flott 4. pláss. Tað verður tó tað triðlongsta lopið, sum kemur at standa sum bólkamet, tí vindurin var ov nógvur hini bæði, so bólkametið er nú 10,92 metrar.
Helgi Geyti, Dr. 18-19 ár, kappaðist í spjótkasti og klingrukasti. Við klingruni var hann við 34,54 m hálvanannan metur frá sínum besta, men við spjótkastinum fekk hann sett eitt frálíkt nýtt persónligt met við 44,77 – bert eina hondsbreidd frá bólkametinum.
Tummas Napoleon Arge, Dr. 16-17 ár, var við í kappingunum á 100 m og 200 m. Hann spurtaði ikki heilt upp til sítt allarbesta, men var við 12,17 sek á 100 metrum bert 5/100 sek frá persónligum meti, meðan hann rann 24,86 sek á 200 metrum, sum eisini er nær við hansara bestu tíð.
Tummas Napoleon Arge, umboðandi Århus 1900, kemur flúgvandi á mál.
Tað gekk ikki so væl hjá Rebekku Fuglø, sum hon hevði ætlað. Hon hevur í mong ár luttikið í DM fyri ung, og eigur eina ørgrynnu av heiðursmerkjum frá hesum kappingum og fleiri við tí gyltasta litinum. Undan kappingini hevði hon verið eitt sindur sjúk, og heimafturkomin skuldi tað vísa seg, at hon hevði gingið við lungnabruna. Tí var tað kanska ikki so løgið, at hon ikki megnaði at liva upp til sínar egnu vónir. Úrslitini hjá henni vóru: 800 m – 2.27,23. 1.500 m – 5.05,97. 5.000 m – 20.49. Og tað er ikki so galið av einari gentu við lungnabruna!!!
Rebekka í grønum Vejle-IF búna (mynd: Gutti)
Alt í alt vunnu føroyingarnir tvær gull, eina silvur og fýra bronsu. Og tá hava vit ikki havt Marnar Djurhuus, Rúna Seloy og Bjørk Herup Olsen við, sum annars hava válkað sær í heiðursmerkjum til DM-kappingar. Harafturat eiga vit fleiri onnur, sum kundu verið við og væl og virðiliga gjørt seg galdandi millum trý tey fremstu. DMU er eitt fínt høvi hjá feløgunum at senda sínar fremstu íðkarar til. Kappingarskráin fyri næsta ár er ikki løgd enn, men væntandi verður rúm gjørt fyri DMU.
FÍF ynskir øllum hjartaliga tillukku við teimum frálíku úrslitunum.
7 Hvirlur til DMU. Aftan: Hallur, Øssur, Helgi, Hanus. Framman: Trygvi, Tórur, Tummas Nap.
…og hetta var úrtøkan hjá teimum….í fysiskum formi.
Fyrra greinin um DMU kann lesast á hesi krøkju: http://www.fif.fo/?p=6162
Allar myndirnar eru við takksemi læntar frá hvirlan.fo


text:
Almenna samskiftisfelagið í Grønlandi, Tele-Post, hevur í dag lagt ársroknskapin fram, og hann var merktur av stórum, svørtum tali á botnlinjuni. Avlopið áðrenn skatt var 138,7 milliónir krónur, og tað var meira, enn roknað var við.
Tað skrivar blaðið Sermitsiaq.
Stjóri í Tele-Post er føroyingurin Kristian Davidsen, sum áður hevur stjórnað Føroya Tele.
Nevnd og leiðsla eru væl nøgd við hetta árið, men tey ásanna, at 2019 verður meira avbjóðandi fíggjarliga. Orsøkin er, at stórar umvælingar skulu gerast av kaðalum, og tær eru sera kostnaðarmiklar.
Tele-Post væntar tí, at avlopið fer at minka niður ímóti 80 milliónir krónur næsta ár.
Sermistiaq skrivar, at Tele-Post ger eisini átøk fyri at styrkja um raksturin. Eitt nú verður úrvalið av tænastum gjørt einfaldari, so at starvsfólkahópurin kann skerjast. Í fjør spardi Tele-Post 20 fulltíðarstørv burtur. Roynt verður at fáa viðskiftafólk at brúka sjálvvirkandi tænastur umvegis netið.
Gott ár hjá Kristiani
Almenna samskiftisfelagið í Grønlandi, Tele-Post, hevur í dag lagt ársroknskapin fram, og hann var merktur av stórum, svørtum tali á botnlinjuni. Avlopið áðrenn skatt var 138,7 milliónir krónur, og tað var meira, enn roknað var við.


text: 18 ára gamli Matt Sates úr Suðurafrika setti nú í vikuskiftinum tvey junior-heimsmet á FINA World Cup stevnuni í Berlin, tá ið hann í gjár vann 200 blandað við tíðini 1:51.45, og síðani í dag 200 frí við tíðini 1:40.65. Hetta á stuttgeil, har hann hartil nú fríggjadagin vann sítt fyrsta altjóða heiðursmerki yvirhøvur, tá ið hann í 400 frí vann silvur við tíðini 3:40.28, fyri síðani í sama stevnuparti at vinna 100 blandað við tíðini 51.78, og so í dag at vinna eisini 400 blandað við tíðini 4:01.98. Sí úrslitini her


text:
Trygging
Trygging er ein skipan, sum skal skapa eina fíggjarliga trygd móti vandum og óvissum, sum kunnu henda øllum. Eingin kann kenna allar teir vandar, ið raka kunnu hin einstaka. Til ber at tryggja seg móti einum ella øllum.
Trygging er tí í sínum uppruna ein skipan, har fleiri einstaklingar, sum eru útsettir fyri sama vanda, taka seg saman í bólk til tess at tryggja missin, ið ein ella fleiri av hesum einstaklingunum kann vera út fyri.
Trygging er ein elligomul skipan. Handilsmenn í Babylon høvdu tryggingar longu millum ár 4000 og 3000 f. Kr.
Heimsins elsta varðveitta lógsavn "Hammurapis Lóg" frá umleið ár 2000 f. Kr. hevur reglur um trygging av kamelfylgjum um oyðimerkurnar.
Í dag eru tað serliga privat feløg, ið taka sær av at bjóða sínum kundum tryggingar. Í Føroyum er best kendu tryggingarfeløgini Tryggingarfelagið Føroyar, Trygd og Føroya Lívstrygging.
Kelda[rætta | rætta wikitekst]
- Bókin: "Trygging í Føroyum - Tryggingarsambandið Føroyar í fimti ár" útgivin av Tryggingarsambandi Føroya í 1991


text:
Føroyaprent hevur framleitt Kirkjutíðindi nr. 3 í 2015, og sent tað til haldararnar. Tað er Felagið fyri kirkjuráðslimir, ið gevur Kirkjutíðindi út. Í blaðnevndini fyri Kirkjutíðindi sita: Theodor E.D. Olsen, blaðstjóri, Tummas Lauritsen, Hansina Brekkstein, Bergtórur H. Bjarkhamar og Maria Jørðdal Niclasen.
Í hesari útgávuni kunnu vit, millum nógvar áhugaverdar greinar, lesa grein eftir nýggju landsstýriskvinnuni Rigmor Dam: „Hvílidagurin hevur nógv at siga“. Pól á Kletti hevur skrivað eina grein um Vesturkirkjuna: „Eitt varðtekn í Vesturbýnum“. Listamaðurin Frits Johannesen hevur grein og málningar, ið eitur: „Altarborðið“. Hilmar Jan Hansen hevur skrivað greinina um nýumvældu Havnar Kirkju og um, at Arnes Minde nú er kirkjuhús.
Kirkjutíðindi nr. 3-2015
Theodor E.D. Olsen, blaðstjóri
Felagið fyri kirkjuráðslimir
36 blaðsíðu


text:
Skúlabyrjan
Góðu tit.
Vælkomin aftur í skúla og í 7.b
Her er eitt sindur av kunning frá toyminum í 7.b
Flokslærari er Niklas F. Joensen.
Tveir nýggir næmingar eru komnir í flokkin, Sámuel á Smið og Kristin Johannesen, umframt, at Jónas er komin aftur úr Portugal. Vit ynskja Sámuel og Kristin vælkomnum í flokkin og Jónasi væl afturkomnum. Í 7.b eru tískil 21 næmiingar - 8 gentur og 13 dreingir.
Viðvíkjandi heimaarbeiði, so verður heimasíðan nýtt. Heimaarbeiðið stendur í vikuætlanini. Boð frá lærara verða løgd út á vikuætlanina, so hyggið har regluliga.
Er næmingurin ikki í skúla, ella skal hann úr skúlanum í skúlatíð, verða foreldur/verji biðin um at boða Niklasi frá - seðil, sms-boð ella teldupost.
Tvær reglur í hádeildini:
- Fartelefonin verður latin inn til læraran kl. 08:00 og næmingarnir fáa hana aftur, tá tey fáa frí.
- Næmingar ganga ikki inni í skóm - snilt at hava einar inniskógvar.
Tit hava fingið mjólkarseðilin við heim. Fyllið hann út, um tit skulu hava mjólk, og latið hann inn sum skjótast.
Eru spurningar um eitthvørt, so eru tit vælkomin at seta tykkum í samband við Niklas á tlf: 253982 ella teldupost: niklas.fridrikur.joensen@skulin.fo.
Vit síggjast til felagsforeldrafundin, sum verður í næstum. Har verður meira kunning um lærarar og hvat vit fara at gera hetta skúlaárið. Tit fáa boð um, nær fundurin verður.
Vinaliga
Toymið 7.b


text:
Línuskip: Tvey eru undir Føroyum. Tey fiska mest av toski, longu og brosmu. Annað landar mánadagin og hitt síðst í vikuni. Vantandi fer okkurt ísfiskalínuskip avstað í næstum. Av frystulínuskipunum eru fýra við Føroyar, eitt við Eysturgrønlandi og eitt á Flemish Kap
Útróður: Streymurin og veðri verður gott í vikuni, so helst verður nakað av útróðri. Fiskaríð er smáligt.
Djúpvatnstrolarar: Ein eru úti og fiskar svartkalva. Hann landar mitt ella síðst í vikuni.
Partrolarar: Fimm pør fiska upsa og so nakað av hjáveiðu. Teir landa sum vikan gongur. Fiskaríið kundi verði betri. Trý pør fiska gulllaks
Trolbátar: Bara tveir eru úti. Báðir eru á landgrunninum, teir landa helst fyrst ella mitt í vikuni. Teir fáa mest av toski, tungu, havtasku og reyðsprøku. Vantandi fara fleiri trolbátar avstað um vikuskiftið.
Garnaskip: Eitt garnaskip fiskar svartkalva. Tað kemur at landa síðst í vikuni. Eitt fiskar havtasku. Tað landar miðskeiðis í vikuni. Fiskaríið er brúkiligt hjá báðum.


text:
Heilsufrøðiliga starvsstovan hevur í eini tíð verið í eini tilgongd og samskifti við Food Control Services í Ísrael, og er nú latið upp fyri, at føroyskur fiskur kann útflytast til Ísraels.
Seinnu árini hava Føroyar havt nakað av útflutningi til Ísraels. Men í 2013 broyttu myndugleikarnir í Ísrael mannagongdir, og setti fram krav um serstakar heilsuváttanir. Síðani tá hevur eingin útflutningur verið úr Føroyum til Ísrael. Vinnan hevur ynskt at fingið hesi viðurskifti í lag, tí møguleiki er fyri øktum handli. Serliga er tað laksur og saltfiskur, sum hevur áhuga.
Myndugleikarnir í báðum londunum eru komnir ásamt um heilsuváttanina, sum skal brúkast til henda útflutning.
Landsstýrið hevur uppraðfest arbeiðið við at fáa í lag heilsufrøðiligar avtalur, og játtanin til Heilsufrøðiligu Starvsstovuna varð hækkað við 800.000 kr. á fíggjarlógini.
– Frísar ræsir og atgongd til ymisku marknaðar úti í heimi er avgerandi fyri, at vinnan kann fáa sum mest burturúr, sigur Poul Michelsen, landsstýrismaður. Heilsufrøðiligar avtalur eru lykilin og fortreytin fyri, at føroyskar fiskavørur kunnu sleppa inn á útlendskar marknaðir. Landsstýrið hevur raðfest at fáa í lag heilsufrøðiligar avtalur, og økta játtanin til Starvsstovuna er oyramerkt til hetta arbeiðið.
– Landsstýrið hevur harumframt skipað eina serstaka játtan til marknaðarátøk, og Ísrael kann við sínum 8 milliónum íbúgvum verða ein áhugaverdur marknaður.
Tilvildarlig savnsmynd 24.fo


text:
1913
1913 (MCMXIII) var sambært gregorianska kalendaranum eitt vanligt ár, ið byrjaði á einum mikudegi.
HendingarEdit
- 1. februar - Grand Central jarnabreytarstøðin í New York opnar aftur, og verður heimsins størsta jarnbreytarstøð.
- 4. mars - Woodrow Wilson tekur við embæti forseta í Amerika frá William Howard Taft.
- 11. juni - Kvinnur fáa atkvøðurætt í Noregi.
- 29. juni - Seinna balkankríggið byrjar.
- 10. juli - Hitin í Deyðadalinum í Kalifornia kemur upp á 56,7 gradur, sum er hægsti skjalafesti hiti nakrantíð.
- 13. august - Harry Brearley uppfinnur rustfrítt stál, í Sheffield í Englandi.
- 23. august - Standmyndin av lítlu Havfrúnni í Keypmannahavn stendur liðug.
- 23. desember - 19 menn úr Norðoyggjum sjólátast við trimum bátum. Hendingin ger, at Skarðs bygd á Kunoynni nøkur ár seinni avtoftast.
Ókend dagsetingEdit
- Camel sigarettur koma á marknaðin, sum tær fyrstu av tí slag vit kenna í dag.
ÍtrótturEdit
FótbólturEdit
- 23. februar - Eiðis Bóltfelag (EB) verður stovnað á Eiði.
FøðingarEdit
- 5. apríl - Ruth Smith í Vági, føroysk listakona (deyð 1958).
- 10. september - Janus Kamban í Tórshavn, (d. 2. mai 2009).
- 27. november - Hanus Debes Joensen, landslækni 1949-79 (d. 1995)


text:
Tíđindaskriv frá Tjóđveldi í Tórshavnar kommunu:
Tjóđveldi úr breiđa samstarvinum
-Uppsřgn av einum av okkara trimum býráđslimun úr breiđa samstarvinum er tađ sama sum uppsřgn av řllum flokkinum, sigur Jógvan Arge, varaborgarstjóri úr Tjóđveldi í Tórshavnar kommunu.
-Breiđa samstarviđ hevur tikiđ stigiđ um uppsřgnina uttan samráđing viđ okkum, og tí kenna vit řll trý okkum leys av samstarvinum og fara hereftir at taka střđu í nevndum og býráđ frá máli til máls, sigur Jógvan Arge.
Tjóđveldi hevur frá fyrsta degi havt sín iva um hetta breiđa samstarv, men valdi at geva tí ein tjans eftir seinasta val. Síđani hava vit javnan stađfest, at arbeiđslagiđ hevur ikki veriđ nóg gott.
Meiriluti í breiđa samstarvinum torpederađi eitt nú hjartamál okkara um Musikkskúlan á mentunarřkinum viđ Norđurlandahúsiđ, sum eitt einmćlt býráđ annars hevđi samtykt meir enn eina ferđ.
Eftir valiđ seinast stóđ okkara hugur til at halda fram ta vćleydnađu samgonguna, sum vit í átta ár hřvdu saman viđ javnađarflokkinum. Javnađarflokkurin vildi hava bćđi sambandsflokk og fólkaflokk upp í eisini.
Tađ er greitt, at eitt slíkt breitt samstarv, har allar rřddir í einum fólkavaldum forum eru í sama potti, darvar opinleikanum og orđaskiftinum í almenna rúminum um átrokandi og týđandi politiskar spurningar.
Tjóđveldi í minniluta fer at leggja doyin á at fremja hendan opinleika og hetta almenna orđaskifti til frama fyri kommunu og borgarar.
Tórshavn 20. juni 2014
Jógvan Arge, varaborgarstjóri, Tórshavn
Marin Katrina Frýdal, býráđslimur, Hoyvík
Jákup Dam, býráđslimur, Kollafirđi
---


text:
Ynskir tú at klaga um Suðuroyar Sparikassa, skal tú í fyrstu syftu seta teg í samband við tína deild.
Um ein tílík áheitan ikki førir til nøktandi úrslit, kanst tú leggja klaguna fyri klaguábyrgdarhavara í Suðuroyar Sparikassa. Klaguábyrgdarhavari í Suðuroyar Sparikassa er stjórin Søren L. Bruhn.
Tú kanst fáa samband við klaguábyrgdarhavaran við brævi, um telefon, teldupost ella persónliga við at venda tær til:Suðuroyar Sparikassi Vágsvegur 60Postboks 2FO-910 Vágur
Søren L. Bruhn - stjóri, tel. 359870, teldupost: soren@ss.fo
Avtala er gjørd millum Felagið Peningastovnar og Finansrådet um, at privatkundar í føroyskum peningastovnum kunnu klaga um peningastovnin fyri Peningastovnskærunevndini (Pengeinstitutankenævnet).
Avtalan kom í gildi 1. januar 2011 og fevnir tí bert um klagur, har kravið er íkomið eftir 1. januar 2011. Avtalan er bert fyri privatkundar, og kærunevndin viðger ikki klagur frá vinnukundum og parta- og smápartafeløgum.
Klagan skal viðvíkja eini ítøkiligari fíggjarligari trætu, har klagarin hevur vent sær til klaguábyrgdarhavara í sínum peningastovni, uttan ein nøktandi loysn er funnin.
Klagan og skriv til Peningastovnskærunevndina skulu vera orðað á donskum.
Klagurnar verða viðgjørdar sambært føroyskari lóg og rætti.
Meiri kunning fæst á heimasíðuni hjá Danska Peningastovnskærunevndini.


text:
Nýggjársaftan helt løgmaður seinastu røðuna í hesum valskeiðnum. Ein positiv og fevnandi røða, kunnu vit vera samd um. Hon avdúkaði, at hann hevur sitið í sessi “Sum gevur eitt serligt útsýni – og eitt serligt innsýni – í okkara samfelag”, sum hann málbar seg.
Løgmaður fegnaðist um, at “Vit eiga eitt so framfýsið vinnulív, sum skapar fortreytirnar fyri sosialum skipanum, mentanarstovnum, gransking og útbúgving”.
At “Vit eru eitt ríkt land, eitt trygt land, eitt frælst land, eitt land við sera fáum brotsverkum, eitt land við høgum livialdri – ja, eitt land sum sambært flestu parametrum er so gott, sum eitt land kann vera”.
Síðani harmaðist løgmaður um, at vit “Varnast tað ikki, um vit bara skundlesa yvirskriftir á netmiðlum ella á Facebook. Tá fáa vit kanska heldur ta fatan, at alt gongur verri”.
Og hann helt fram, at ”Hóast vit hava ómetaliga nógv at fegnast um, síggja vit mangan tað best, sum ikki virkar so væl. ……. Og við hvørt tykist tað, sum at tey ónøgdu fáa størri rúmd enn tey, sum eru nøgd”.
Tvørturímóti eiga vit ”At síggja ta stóru myndina…….. Tí samanumtikið er hon ljós og góð”, segði løgmaður.
Skorin klæði
Sum løgmaður avdúkaði, so hevði sessurin givið honum serligt útsýni og innlit. Betri seint enn slettis ikki, kunnu vit vera samd um ….
Bara spell, at hann ikki hevði hetta útsýnið undan valinum farna, tá bæði innlendis hagtøl og útlendiskir greinarar, júst málaðu myndina av tí ríka og góða samfelagnum, tá arbeiði var til allar hendur, kommunurnar høvdu yvirskot, javnvág var komið á fíggjarlógini og vinnan hevði vaksandi yvirskot.
Einum samfelag, sum hevði megnað at bróta seg úr alheims fíggjarkreppuni.
Hetta hevur løgmaður nú avritað og jaliga boðað okkum øllum nýggjársaftan 2018.
Í 2015 málaði táverandi andstøðuleiðari døkku myndina, at “um at alt bleiv verri, smáar ósemjur vórðu gjørdar til stórar kreppur, og har tey ónøgdu skuldu hava alla rúmdina”.
Henda myndin var yndismálningurin tá og varð dúgliga penslað undanfarna valskeið, og vann hann valið, um enn tepurt.
Sum kunnugt kom hann kortini til skorin klæði, so hjá honum var bara at halda kósina á førda politikkinum. Einki bleiv rullað aftur.
Lætt um veruleikan
At vísa nakað av húskallalyndi, tók løgmaður eisini í egnan barm og viðgekk, at samgongan fór ikki at vinna Kolturssteypið orsakað av ósemjunum og stríðnum í samgonguni. Her fór hann kortini lætt um veruleikan.
Hurlivasin og atgerðarloysið í samgonguni hevur verið søguligt.
Seinast var tað landsstýriskvinnan í mentamálum, sum slapp undan at taka ábyrgdina av vantandi handalagi, tá løgmaður nýtti somu mannagongd í álitismálinum um hana, sum hann brúkti í 2010, tá hann blakaði sjúkrahússtjóran á dyr, tí landsstýrismaðurin (nú løgmaður) ikki hevði mansmót at taka politisku ábyrgdina av egnari undirbúskettering.
Landsstýriskvinnan í heilsumálum reið eisini stormin av sær herfyri.
Sjúrður Skaale hølvaði hana av í lesarabrævi undan jólum og avdúkaði politiska hurlivasan, manipulatiónina og smásinni tjóðveldismanna – hetta fekk sjálvsagt ongan miðlaans og ikki eitt orð frá løgmanni.
Harafturímóti eydnaðist teimum treytaleysu at senda forkvinnuna í tingbólki Tjóðveldis í miðlarnar undan jólum sum fimlara at venda øllum á høvdið – at havnan av tilboðnum frá Novo Nordisk í veruleikanum var ein játtan?? Og frá løgmanni, har hoyrist ikki eitt kis.
Og fyri at gera skommina fullkomna, hví noktaði landsstýriskvinnan eisini fyri at taka móti 300túsund kr í listagávu til Landssjúkrahúsið frá krúnprinsaparinum?? Hevur hatta fólkaslagið ella samgongan einki pli?
Kollsigld og basarur
Samstundis er fiskivinnunýskipanin fullkomuliga kollsigld. Kvotaskipanin er givin upp fyri skutil og politiski høvuðstátturin í politiska ráninum – at leggja okursgjald á vinnuna, steðgaði í tinginum.
Tað er alkent, at einasta sum er komið undan lógini um tilfeingi er hurlivasi – sabotaga av gerandisdegnum í vinnuni.
Allar nýíløgur eru steðgaðar, tillagingar og handil við skipum eru fjaraðar burtur. Ístaðin ger vinnan íløgur í bygningar og virkir á landi. Tað fer at vísa seg, at lógin er púrasta ónýtilig, tá praktiski gerandisdagurin aftur kemur um sýn.
Í politiska basarinum við menningarkvotum hava kortini onkrir samgongulimir gjørt hál í kammeratarínum.
Eitt gamalt uppisjóvarskip er komið í flotan, nakrar brúktar maskinur eru settar upp í einum flakavirki og nøkur 10túsund tons eru latin til gávis.
Málið við hesi klokkukláru mannagongd sýnist at vera at tryggja varamonnum Tjóðveldis afturval – treytaleyst nærlagni!
Gav sær ikki fær um..?
Og fiskimálaráðharrin sjálvur slapp undan allari ábyrgd fyrr í ár, tá sjaldsamasta advokatkanning, sum nakrantíð er komin undan kavi í rættarskipanini, bleiv alkunnug.
Kanningin skuldi avdúka um Fiskimálaráðið hevði umsitið lógina um vinnuligan fiskiskap í samsvari við avgerðina hjá Løgtingsins Umboðsmanni.
Kanningarstjórin var snúin og lat vera við at nevna niðurstøðu Umboðsmansins, tí hon var ikki “viðkomandi”?
Eisini skuldi kannast, um landsstýrismaðurin hevði brotið lógina um ábyrgd landsstýrismanna.
Undir viðgerðini av missálitinum móti landsstýriskvinnuni í mentamálum undan jólum um Glasir, var høvuðsspurningurin sjálvsagt: “Visti ella átti landsstýriskvinnan ikki at vita…”??
Men í vár var farið at leka millum teori og praksis. Í kanningini av landsstýrismanninum í fiskivinnumálum kom greitt í ljósmála, at hann var kunnaður um ólógligu umsitingina, bæði í innanhýsis uppritum og gjøgnum teldupostar, har hann staðiliga var ávaraður.
Kortini kom Kanningarstjórin til ta mest merkisverdu niðurstøðuna í rættarsøguni:
“Landsstýrismaðurin var kunnaður, men hann gav sær ikki fær um kunningina??”.
Sostatt var landsstýrismaðurin uttan ábyrgd. Hokus pokus filiokus!
Eingin ábyrgd
Hvussu Kanningarstjórin kom til niðurstøðuna er óskiljandi, tá greitt fyridømi um júst tað øvugta er skjalfest.
Í málinum um Eysturoyartunnilin kom danski umboðsmaðurin til úrskurðin, at tað var nóg mikið at døma Kára P. Højgaard, tí hann “átti at vita”.
Nakað, sum táverandi andstøða (og núverandi løgmaður) samfeld tók undir við og rópti krossfest, krossfest – og landsstýrismaðurin varð eisini loystur úr sessinum.
Men við óskiljandi niðurstøðuni um fiskimálaráðharran kann eingin framyvir ábyrgdast. Øll blíva fríkend – hann gav sær jú ikki fær um….?
Og sjálvsagt er tað sama nú eisini galdandi fyri landsstýriskvinnuna í mentamálum, sum ikki røkti sína eftirlitsskyldu, sambært henni sjálvari.
Við nýggju mannagongdini frá kanningarstjóranum og staðfest av samgonguni í sambandi við missálitinum móti mentamálaráharranum, er bara at seta kikaran fyri blinda eyga.
Ikki at geva sær fær um upplýsingarnar, hóast øll politiska skipanin og øll, sum hava havt við málið at gera, vistu um vandan fyri meirrokningum.
Gippað til hornað
Men nú var so tøgn í Tjóðveldi. Klokkukláru mannagongdirnar og treytaleysa nærlagni er bert galdandi fyri hini. Átøkt mullah´um, sum aftaná fríggjadagsbønirnar kunngera fatwa´ir um, hvussu øll hini skulu skikka sær – bara ikki teir sjálvir, sjálvsagt.
Ábyrgd og avleiðingar eru bara galdandi fyri hini.
Tí gevur tað onga meining hjá løgmanni, fyri at fáa málið til hornað, nú at gera kanning fyri 100túsundir av skattakrónum.
At tryggja sær óskert viðhald um politisku ábyrgdina, kann hann sjálvsagt biðja onkran politiskan “jaligan” til kanningarstjóra. So verður hatta ordnað.
Keypsskáli
Beint undan afturlating, varð fíggjarlógin samtykt. Omanfyri 120 broytingaruppskot frá samgonguni til aðru viðgerð, sum er met í politiskari søgu.
Í besta uppboðssølustíli varð virkað handan stongdar dyr, har meirilutin í fíggjarnevndini og fíggjarmálaráðharrin gingu sum børsbarónar í keypsskálum og handlaðu við politiskar ráksnúningar í Løgtinginum.
Úrslitið verður, at samtykta fíggjarlógin fer at vísa úrslit uppá minst 200 mio kr skeiva vegin tá avtornar. Kortini alt uppá sjálvrós. Men hvat? Tað verður ikki alkunnugt fyrr enn løgtingsvalið hevur verið.
Samstundis hevur fevnandi løgmaðurin herfyri boðað frá, at hann einki vil hava við 25% av veljarunum at gera. At teir aktivt skulu haldast frá valdinum.
So eisini har er álvarsligur leki millum teori og praksis. Tað var so jaliga nýggjársrøðan hjá løgmanni.
Tað er munur á at spæla og so at vera landsfaðir.
Tað er framvegis einki nýtt undir sólini.
Bjarni Djurholm (02.01.2019 Facebook)


text:
Trýstið riggar: Útlendingar fara ikki at sleppa at uppkeypa fastogn
Tjóðveldi hevur roynt tvær ferð at seta reglur fyri útlendingar, ið ætla sær at keypa jørð, hús og ognir í Føroyum – skjótt verður hetta veruleiki.
Fyri einum ári síðan legði Tjóðveldi uppskot fram á tingi, sum skuldi forða útlendingum at keypa upp hús, jørð og ognir í Føroyum. Tað uppskotið bleiv felt av samgonguni, tí samgongan segði seg vera grundleggjandi ímóti hesum.
Sagt var m.a. tá, at: “Meirilutin (samgongan) heldur tað vera í andsøgn við eitt opið og liberalt samfelag ikki at geva øðrum enn fastbúgvandi loyvi at keypa ognir í Føroyum… Tað vil vera at diskriminera okkara grannar og útlendingar sum heild, um vit ikki loyva hesum at keypa sær ognir her.”
Nú er tónin ein annar. Nú kemur samgongan við sínum egna uppskoti, sum skal seta greiðar reglur og forðingar fyri uppkeyp av fastogn í Føroyum. Hetta uppskotið kemur væntandi á Ólavsøku. Hóast vit ikki kenna endaliga uppskotið, eru hetta gleðilig tíðindi.
Føroysk hús, jørð og lendi liggja í dag víðopin fyri útlendingum at keypa. Hetta kann gera tað so, at møguleikarnir hjá fólki her at útvega sær bústað fyri rímiligan kostnað verður tikin burtur.
Tað er gleðiligt, at samgongan nú tekur undir við Tjóðveldi, tí vit hava áhaldandi víst á, at neyðugt er at gera okkurt við hendan trupuleikan áðrenn ov seint er.
Tjóðveldi


text:
Archive for november, 2015|Monthly archive page
Bjørk fyllir fimti, men hon tigur ikki
Bjørk vildi ikki, at eitt hitt kendasta lagið hjá henni, It’s Oh So Quiet, sum var við á fløguni Post (juni 1995), men sum ikki er hennara egna, skuldi koma við á Greatest Hits útgávuna, sum kom í 2002.
Hon vildi, at fólk skuldu minnast hana fyri hennara egnu avrik. Íslendska Bjørk, sum vit onkuntíð kalla hana, fyllir 50 ár í dag. Hon er altjóða kend sum sangari, tónasmiður og tónleikari, og hon hevur við fløguútgávum og konsertum skapt sín sermerkta og eyðkenda tónleik, so at tú onga løtu ert í iva um, hvørjum tú lurtar eftir, tá tú hoyrir Bjørk. Hon hevur ikki bara sungið við síni sermerktu rødd, men hevur støðugt brotið upp úr nýggjum og gingið egnar leiðir sum tónleikari og listakvinna.
Longu sum 11 ára gomul innspældi hon sína fyrstu fløgu, Bjørk (1977), har hon sang kendar poppsangir og eisini sangin Arabaradrongurin, sum stjúkpápi hennara hevði skrivað til hana.
Bjørk var sum tannáringur nógv uppi í tí livandi tónleikaumhvørvinum, sum var í Reykjavík tey villu áttatiárini. Hon var sangari í popp og punkbólkunum Tappi Tíkarrass og Kukl og gjørdist seinni altjóða kend við tí ikki sørt anarkistiska poppbólkinum Sukurmolarnir ella the Sugarcubes, sum var virkin árini 1986-1992. Björk var sangari í hesum bólkinum saman við Einari Örn Benediktsson.
Hon ferðaðist nógv við the Sugarcubes og hevði á ferðunum hoyrt onnur sløg av tónleiki. Serliga hugtikin var hon av tónleikinum, sum varð spældur í tí sonevnda klubbumhvørvinum í London og øðrum stórbýum um hetta mundið. Hon var troytt av guitarrokki, vildi royna okkurt nýtt og hevði skrivað fleiri sangir, sum vóru klárir at spæla inn. Sugarcubes legðist fyri í 1992, og tey í bólkinum fóru tá hvør til sítt.
Til London
Hóast tað beyð henni ímóti, mátti Bjørk tó viðurkenna, at Reykjavík hevði ikki tað tónleikaumhvørvið, sum var aðrastaðnis, og sum kundi stuðla hennara tónlistarligu ætlanum. Bjørk flutti tí til London at royna eydnuna, og nýtt var tað sanniliga, tá fløgan Debut umsíðir kom út í juli 1993. Stílurin á fløguni var sum heild elektroniskur rokktónleikur. Umframt vanlig ljóðføri, so er undirspælið ofta sett saman av sonevndum beat ella sláttri, gjørdur á teldu. Hendan útgávan við sangum sum Human Behaviour, Venus as a Boy og Violently Happy, rakti tíðarandan og seldi nógv fleiri eintøk, enn lítla óhefta enska plátufelagið One Little Indian hevði roknað við. Helst hjálpti nýggja tónleikarásin MTV væl til her.
Síðan hevur Bjørk bara ment seg til altjóða poppstjørnu, sum hevur megnað at gera lættan tónleik, men lata hann í ein inniligan og viðkomandi búna.
Björk Guðmundsdóttir er fødd 21 november 1965. Hon vísti longu sum smágenta, at hon hevði tónlistagávur, og hon gekk á tónlistaskúla í fleiri ár. Henni dámdi lítið teir gomlu klassikararnar, men var meira hugtikin av tí nýggja, ikki minst elektroniska partiturtónleikinum hjá Karlheinz Stockhausen. Tað, sum tó rættiliga fekk Bjørk upp á pallin, var enski punktónleikurin frá síðst í 1970’árunum, sum eisini festi í í Reykjavík. Meðan enskur punktónleikur ofta var samfelagskritiskur, so var sosiala støðan í Íslandi tað øðrvísi, at har var tónleikurin meira til eitt álop á alt tað snotiliga, tekkiliga og snøgga, sum tey ungu hildu gjørdi gerandisdagin so keðiligan. Men annað rein eisini við hjá Bjørk. Eitt nú dámdi henni væl Kate Bush, elektrobólkin Kraftverk og Brian Eno.
Nútímans kærleiks- og fosturlandssangur
Triðja studiofløgan hjá Bjørk, Homogenic, sum kom í handlarnar í september 1997, er millum tær best umtóktu fløgurnar hjá henni. Við hesi fløguni er eyðsýnt, at hon ikki longur hevur fyri neyðini at styðja seg til bretska elektropoppin. Hon brúkar framvegis elektronisku sonevndu beatini, kór og ofta eisini strúkiorkestur, men skapar nú ljóð og rútmur, sum skulu geva ábendingar um heimlandið Ísland, ljóð, sum skulu minna um blástur frá geysarum, dun frá gosfjøllum, sum goysa, og mosavaksna, karga landslagið. Eitt alt týðiligari tema í tónleikinum hjá Bjørk er tað norðurlendska sublima, samanrenningin av tí forna og tí nýmótans, sum júst er ella hevur verið so eyðkent fyri Ísland. Hetta kemur kanska eina best til sjóndar í sanginum Jóga, sum Sjón skrivaði tekstin til. Her verður alskurin til Ísland flættaður saman við eini kvøðu til eina vinkonu hjá Bjørk, so vit hoyra ein nútímans kærleiks- og fosturlandssang. Íslendska landslagið verður her lýst sum nakað stórbært guddómligt, soleiðis sum vit kenna tað frá málningunum hjá eitt nú Thórarinn B. Thorleiksson og Kjarval.
Bjørk dugdi um nakar at savna gott fólk og fáa tey at geva hennara tónleiki ein serligan dám. Tónleikarar komu úr øllum tónlistarligum herðashornum. Technoduoin Matmos, eitt grønlendskt kvinnukór og Íslendska Strúkikvartettin spældu saman við henni á konsertferðum. Av framleiðarum kunnu serliga nevnast Nellee Hooper, Mark Bell, sum arbeiddi saman við Bjørk í áravís, og hin ungi evnaríki Arca. Sermerktu videoløgini fekk hon millum onnur Michel Gondry og Chris Cunningham at leikstjórna.
Declare Independence ognaður Føroyum og Grønlandi
Í maj 2007 gevur Bjørk út sjeyndu studiofløguna, Volta. Ein av sangunum á hesi fløguni, Declare Independence, er so sanniliga viðkomandi hjá okkum føroyingum, tí Bjørk hevur ognað Føroyum og Grønlandi henda sangin. Tað sigst, at onkur í Føroyum skal hava tikið henni hetta illa upp. Sangurin er mest at líkna við herróp í ráum punkstíli. Tað hevur ofta verið hildið, at íslendingar hava harmast føroyingar og brigslað teimum, at teir ikki sum íslendingar sjálvir hava torað at loyst frá Danmark. Bjørk heitir í sanginum á okkum um at loysa og ikki góðtaka, at teir, og tá sipar hon helst í okkara føri til Danmark, fara so við okkum, sum teir nú einaferð gera. Sangurin er í grundini rættiliga meinaleysur. Á buldrasliga videolagnum, ið er gjørt til sangin, hevur Bjørk føroyskt og grønlendskt flagg á ermunum.
Nevnast kunnu eisini aðrar góðar fløguútgávur, eitt nú Vespertine (2001) og tann seinasta Vulnicura, sum kom út í januar í ár, tá Bjørk skildist frá manninum, listamanninum Matthew Barney, sum hon hitti í 2002. Tey fingu eina dóttur saman. Bjørk eigur eisini ein son frá einum eldri hjúnalagi.
Í 2011 gav Bjørk út fløguni Biophilia, sum er ein roynd við sangi og tónleiki at lýsa sambond í náttúruni alt frá tí ovurstóra alheiminum til tað evarslítlu livandi kyknuna. Til fløguna hoyrir eisini ein appur at brúka í frálæruni í skúlunum.
Bjørk gjørdist altjóða kend sum filmsjónleikari í ræðufilminum Dancer in the dark, sum Lars von Trier stjórnaði. Hon skrivaði eisini tónleikin til filmin, og hon fekk í 2000 gullpálmarnar í Cannes fyri sín leiklut í filminum. Hon sang ein av sangunum úr filminum á Oscarhátíðarhaldinum í 2001, og tá var hon í tí tiltikna svanakjólanum, sum seinni varð seldur til góðgerðarendamáls.
Fyrimyndin Bjørk
Bjørk er jarðbundin, men smæðist ikki at fara útum ytstu mørk. Hon hevur slóðað fyri, at aðrir íslendskir tónleikarar og tónleikabólkar sum eitt nú Sigur Rós hava fingið fótin fyri seg í útlondum. Hon hevur verið og er enn fyrimynd hjá nógvum ungum – eisini føroyingum, tá ið tey skulu fara undir sína lívsleið sum tónleikarar ella listafólk. Tí hon hevur víst, at tað ber til. Og so hevur hon eisini sum ímynd verið við til at økja áhugan fyri Íslandi og kanska eisini Føroyum sum ferðafólkaland.
Tað er nú okkurt serligt við íslendskum populertónleiki. Vit kenna øll Bubba Morthens og Mezzoforte, men umframt Bjørk og Sigur Rós gera eitt nú Emilíana Torrini og bólkurin Of Monsters and Men nú altjóða vart við seg.
Í seinastuni er Bjørk farin uppí umhvørvisstríðið. Ørskapurin, sum førdi til íslendska skrædlið, hevur fest seg í minnið hjá teimum, sum hugsa øðrvísi enn pengafólkini. Tey, sum hava lisið Hvítubók hjá Einari Már Guðmundssyni, øtast eisini. Men tær umhvørvisvanlukkur, sum hava rakt Ísland, sum nú samstarvar við altjóða kapitalin um aluminiums- og orkuframleiðslu, gera bara ilt verri. Nú eitur tað ikki bara Visit Iceland, men eisini Saving Iceland. Bjørk er nú virkin í stríðnum at bjarga og varðveita íslendska hálendið, ein rørsla, sum tók seg upp eftir útgávuna Draumalandið – sjálfshjálparbók handa hræddri þjóð (Mál og menning, 2006), sum skaldið og aktivisturin Andri Snær Magnason hevur skrivað.
Vit ynskja Bjørk tillukku og góða eydnu.


text:
Løgtingslóg um Føroya Kærustovn
Broytingarnar í stuttum
Skotið verður upp at taka av 8 kærunevndir og 3 avgerðarnevndir, sum Kærustovnurin er skrivstova fyri, og flyta heimildirnar, sum tær hava, til Kærustovnin, sum framyvir fer at virka sum sjálvstøðugur myndugleiki. Hetta verður gjørt í stigum yvir tvey ár, soleiðis at fyrstu kærunevndirnar verða tiknar av 1. janaur 2022 og seinasta nevndin verður tiknin av 1. januar 2024.
Skotið verður upp at flyta skrivstovuvirksemið hjá Fjølmiðlanevndini av Kærustovninum, og at finna eina aðra skipan fyri hesa nevnd.
Fyrimunirnir við at Kærustovnurin gerst sjálvstøðugur myndugleiki er, at málini ikki noyðast at bíða eftir nevndarfundi fyri at verða avgreidd. Undir fyrireikingini av málunum kann Kærustovnurin inndraga neyðuga serkunnleikan, so at hetta er ein partur av grundarlagnum fyri at taka avgerðina.
Hetta er ein meira liðilig skipan, sum kann tillagast nýggjan tørv. Nýggj málsøki kunnu lættliga leggjast til Kærustovnin, soleiðis at Kærustovnurin sum sjálvstøðugur myndugleiki tekur avgerðina, uttan at neyðugt er at leggja málsøki afturat eini verandi kærunevnd ella stovna nýggja kærunevnd.
Skotið verður eisini upp at føra fyrimunirnar við tí kollegialu skipanini, sum er við verandi kærunevndarskipan, víðari og styrkja hesa. Tað kann gerast við eini skipan, har tað eru tríggir løgfrøðingar, onkuntíð fimm, sum taka avgerð vegna Kærustovnin. Á tann hátt verður forðað fyri, at einstakir løgfrøðingar í veruleikanum sita við allari ábyrgdini, eins og avgerðir ikki verða so litaðar av áskoðanum hjá einum einstøkum løgfrøðingi. Umframt hetta eigur serfrøðiliga luttøkan eisini at halda fram, har læknar, sálarfrøðingar, verkfrøðingar o.s.fr. alt eftir tørvi verða drigin inn í málsviðgerðina ella eru við at taka sjálva avgerðina.
Uppskotið er sent beinleiðis til:
- Almannamálaráðið
- Heilsumálaráðið
- Uttanríkis- og mentamálaráðið
- Umhvørvis- og vinnumálaráðið
- Fíggjarmálaráðið
- Fiskivinnumálið
- TAKS
- Akstovan
- Landsverk
- Umhvørvisstovan
- Arbeiðs- og brunaeftirlitið
- Heilsufrøðiliga starvsstovan
- Vinnustovnurin
- ALS
- Studni
- Almannaverkið
- Familjufyrisitingin
- Landssjúkrahúsið
- Heilsutrygd
- Barnaverndarstovan
- Dátueftirlitið
- Fróðskaparsetur Føroya
- Føroya Kommunufelag
- Advokatfelag Føroya
- BLF
- MEGD
- Vinnuhúsið
- Felagið Miðlafólk


text:
Vegleiðandi orkumerki
Orkunýtsla pr. fermetur árliga
Ein góður máti at fáa eina greiða mynd av orkunýtsluni, og sum eisini kann samanberast við onnur hús, er at rokna út hvussu nógvar kilowatt tímar húsini brúka árliga, fyri hvønn upphitaðan gólvfermetur.
Orkumerki
Royn roknaran niðanfyri og rokna út tína orkunýtslu til hita og heitt vatn, og samanber við onnur um tú brúkar meira orku enn neyðugt. Orkumerkið skal skiljast sum vegleiðandi.
Flyt grønu knøttanar so húsastødd og nýtsla passar til tíni hús. Knøttin við oljuprísinum kann tú flyta, fyri at síggja støðuna við ymiskum oljuprísum.
Vegleiðandi orkunýtsla pr. fermetur
Nýggj lágorkuhús, 20-50 kWh/ár
Nýggj 2020 hús, 50-70 kWh/ár
Nýggj BK17 hús, 70-90 kWh/ár
Miðalhús 0-20 ár, 90-130 kWh/ár
Miðalhús 20-40 ár, 130-180 kWh/ár
Eldri hús annars, 180-250 kWh/ár
Omanfyri nevndi orkutørvur er fyri vanlig hús, ið ikki eru endurbjálvaði ella á annan hátt orkualbøtt.
Aftaná endurbjálving og orkualbøting kann ofta nógv orka sparast, serliga í eldri húsum. Tá er ikki óvanligt at kunna minka orkunýtsluna við 50-75%.
Vegleiðandi tølini omanfyri skulu ikki skiljast sum avgjørdar flokkingar, men sum vegleiðandi fyri vanlig hús. Tíni hús kunnu hava bæði hægri og lægri orkutørv enn hesar flokkingar benda á.
Áseting av orkumerki umfatar bert beinleiðis orkutørvin til hita og heitt vatn. Ongin almenn føroysk skipan er, tí hava vit gjørt okkara egnu skipan við íblástri frá donsku skipanini ”Energimærkning”.
– Størri orkunýtslan hjá tær er, størri er lønsemið við at endurbjálva –
Ofta er loftið eitt tað mest lønandi staðið at byrja, um mann ætlar at minka um orkunýtsluna.
Ikki er óvanligt, at bara við at tetta og endurbjálva eitt ótætt og illa bjálvað ovastaloft, kann sparast so nógv í orkuútleiðslum, at øll íløgan er spard innaftur uppá 3-5 ár. Aftaná hetta er talan um eina kontanta sparing hvørt ár, á nógvar túsund skattafríðar krónur árliga.
Samstundis er talan um at gera eina íløgu í húsini, sum lækkar rakstrarkostnaðin av at búgva í húsinum, samstundis sum húsavirðið hækkar.
Ofta er tann stórsti ágóðin tó als ikki tann fíggjarliga sparingin, men heldur tað betraða inniumhvørvið. Inniluftin verður beinanvegin bæði flógvari og turrari, og hitin kennist javnari.
Minni biologiskur aktivitetur verður tá í inniluftini og luftin kennist tí betri at anda inn. Vandin fyri blámusoppi minkar og nøgdin av støvmottum og øðrum smákyknum minkar eisini munandi – inniumhvørvið betrast tí frá degi til dags.


text:
Vesturvón hevur tørv á einum deildarleiðara, sum við dyggum fakligum innliti,
fyrisitingarligum nærlagni og góðum leiðsluførleikum hevur hug og áræði at gerast
partur av leiðsluni á eldraøkinum í Vágunum.
Vit bjóða eitt spennandi starv við góðum menningarmøguleikum, har tú hvønn dag
ger mun og skapar úrslit saman við dugnaligum starvsfólkum.
Um starvið
Deildarleiðarin hevur sjúkrarøktarfakliga, starvsfólkaliga og fyrisitingarliga leiðslu og
ábyrgd av virkseminum á 2. hædd á Sýnuni, sum er demens- og eldraheim.
Vit vænta okkum
Ein deildarleiðara, sum tryggjar, at fakliga støðið hjá Vesturvón er dygt og livir upp
til ásetingarnar í lógini, eitt nú við at menna og skipa tænasturnar vit veita.
Ein deildarleiðara, sum megnar at seta greið og ítøkilig krøv til røktarfakliga støðið,
eins og tvørfakliga støðið, har gerandisdagurin er merktur av at verða innihaldsríkur
og mennandi fyri starvsfólkini.
Ein deildarleiðara við áræði at leiða, ganga undan og vera fyrimynd í menningini,
sum setir dám á arbeiðið hjá Vesturvón og megnar at fremja sjónliga leiðslu.
Førleikakrøv
- Prógv og autorisatión sum sjúkrarøktarfrøðingur eru eitt krav,
- Prógv sum demenssamskipari ynskiligt, meðan 3 – 5 ára starvsroyndir innan eldraøkið
eru ein fyrimunur.
- Kunnleiki til og áhugi fyri leiðslu og fyrisiting er eisini ein fyrimunur, eins og
kunnleiki til viðkomandi lógir, faklig krøv og standardir á økinum.
- Neyðugt er at hava telduførleika á brúkarastøði og evni at seta seg inn í
skipanir, ið verða brúktar á økinum.
Setanar- og lønarviðurskifti
Deildarleiðarin vísir til stjóran í Vesturvón.
Starvið er full tíð og verður sett skjótast til ber. Starvsstaðurin er á Heiminum á
Sýnuni í Miðvági.
Løn og setanartreytir eru sambært sáttmála millum KAF og Felagið Føroyskir
Sjúkrarøktarfrøðingar.
Umsókn
Umsókn við autorisatión, prógvum, c.v. og viðkomandi skjølum skal sendast til:
Vesturvón, Kálvalíðvegur 2, FO-370 Miðvágur
ella til teldupostadressuna: vesturvon@vesturvon.fo Umsóknin skal vera Vesturvón í hendi í seinasta lagi 5. oktobur 2021 kl. 12.00.
Fleiri upplýsingar
Ynskir tú fleiri upplýsingar um Vesturvón og starvið, vísa vit til starvs- og
persónsprofilin sum er at finna á heimasíðunum www.vesturvon.fo, www.vaga.fo og
www.sorvag.fo Tað ber eisini til at ringja til stjóran í Vesturvón, Jóngerð M. Nielsen, á telefon
793201
Um Vesturvón
Vesturvón er skipað interkommunalt. Ovasta leiðslan er eitt stýri, sum kommunustýrini í Vága og Sørvágs
kommunum velja. Tænasturnar eru skipaðar eftir lógini um heimatænastu, eldrarøkt v.m. Í løtuni starvast umleið
100 fólk hjá Vesturvón.
Aðalmálið hjá Vesturvón er at tryggja, at allir borgarar, ið koma í samband við Vesturvón, fáa skjóta og fakliga væl
grundaða tænastu við atliti at heilsustimbran, fyribyrging, røkt, viðgerð og rehabilitering.


text:
Vón og inklusjón
“Okur norðoyingar”, so segði einaferð ein kendur suðuroyingur í Klaksvík. Orðini hjá amerikanska forsetanum, John F. Kennedy, “Ich bin ein Berliner”, fóru um allan heimin.
Millum fjøllini skal tað vera vítt til veggja og høgt til loftið.
Øll skulu føla seg vælkomin til Klaksvíkar. Ja, eisini at búseta seg her. At festa røtur. Vit eiga at vera rúmlig og innbjóðandi.
Tí hvat er Klaksvík uttan tilflytarar, og hvat er Havnin uttan klaksvíksingar? Soleiðis kunnu vit halda fram.
Tíðirnar broytast. Men framvegis búgva vit í einum náttúruvøkrum staði. Í einum góðum býi. Fiskivinnan er okkara álit. Vit eru øll í sama báti og stevna inn í framtíðina.
Eg veit, at uttan sterka vinnu og gott handilslív, verður hvørki samfelagslig menning ella gróður. Men tað er ítrótturin, tónleikurin og listin, sum fáa okkum á flog. Tað er okkara heimavøllur, tann góði skúlin og hurðin út í heim, sum ger okkum vitborin og letur upp dyrnar til eitt ríkandi lív. Og tað vil altíð vera nattúran sum gevur okkum megi. Sjálv eru vit at kalla onki. Saman eru vit nærum alt. Klaksvík flytur seg framá. Og ein fjølbroyttur býur krevur fólk við ymiskum dygdum og førleikum.
Í 2020 sleppa vit ikki undan orðum sum nýhugsan og nýmentan.
Størri enn ríkidømi úr jørðini og havinum, eru evnini og tilfeingið hjá tí einstaka menniskjanum. Tú og eg.
Vit hava í dag ongar trupulleikar av tilflyting. Tvørurímóti. Fólk, ið velja at seta búgv í Klaksvík, kennast sum ein fongur fyri lokala samfelagið.
Arbeiði og bústað tørva vit øll. Vit skulu ikki vera bangin fyri at hugsa nýtt. Lurta eftir teimum, sum hava nomið sær lærdóm og royndir. Vit skulu síggja møguleikarnar í fólkinum á staðnum. Vit hava ikki ráð at lata vera. Allar góðar kreftir skulu til verka og gera tað tey antin tíma ella duga best.
Vit skulu síggja margfeldni sum er rundan um okkum. Saman leggja vit lunnar til alla góða menning og mentan. Og til veruligan trivnað í kommununi. Brúk er fyri tær og mær.
Í dag og í framtíðini.
Gott val!
Annika S. Biskopstø
Valevni fyri lista E


text:
CCF 55 A
TSB E 111
1 Gevið ljóð og lýðið á,
fátt er um at røða,
bóndin fyrst í heimi bygdi,
harum vil eg kvøða.
Burt skal eg ørind ríða.
Hvør er nú betri,
blanki ella brúni,
brúni ella reyði?
Burt skal eg ørind ríða.
2 Hann festi frú og flutti heim,
hann unti sum sínum lívi,
mangur lýtur av flagda ræði
at korta um ævi sína.
3 Tey vóru ikki leingi saman,
til tey gótu tann svein,
góðum stundum gitin var,
og so var hann borin í heim.
4 Árla var um morgunin,
sólin skín so víða,
bóndin klæddist for síni song,
hann lysti á skógin ríða.
5 Frændur tveir á skógnum riðu
við so góðum treysti,
sóu brenna heitan eld
og hartil fagrar kostir.
6 Bóndin ríður á skógnum burtur,
veit sær lítið til sakar,
visti ei, hvat heima stóð,
hans frú mundi fyri taka.
7 Bóndans kona frá høllum gongur
langa leið og drúgva,
hon sær eld í fjalli brenna,
drúgvar neistar flúgva.
8 Fljóðið hugsar við sjálvum sær:
“Úti skal eg ikki standa,
antin her byggja fólk ella trøll,
eg fari her inn at ganga.”
9 Bóndans kona í hellið gekk,
gívrin var ikki inni,
børnini tvey á gólvi sótu,
leika við feldir tvinnar.
10 Bóndans kona í hellið gekk,
sum stórur hekk ketil yvir eldi,
børnini tvey á gólvi sótu,
leika við silkifeldi.
11 Bóndans kona fyri eygum sá,
mangt man feigum granda,
svørðið hekk yvir teirra høvdi,
slíkt er ikki í landi.
12 Hon tók gívrinnar bæði børn,
hon ræð í ketil kasta,
brandin tók hon heim við sær,
og slíkt var ikki at lasta.
13 Tað leið ikki longur um
enn eina lítla tíð,
tá mátti síggjast ein grimur gívur
oman úr fjalli líða.
14 Hundar tóku at goyggja hátt,
tá gívurin kom at garði,
hon stígur á legg við stinnum alvi,
bóndans kona ei varir.
15 Hundar tóku at goyggja hátt,
tá gívrin at garði dró,
hon stígur á legg við stinnum alvi.
upp um kálvan tróð.
16 Veggir allir svigtaðu,
har hon gekk í tún,
beinkir allir brotnaðu,
áðrenn hon fekk rúm.
17 “Tú tókst míni bæði børn,
tey ræðu í blundi at sita,
tað mátti tú vænta tær,
at eg mundi tín vitja.”
18 So var sagt, at bóndans kona
hon var ikki veik,
straks tókust tær hondum saman,
gjørdu ein snarpan leik.
19 Tær ryktust bæði hart og snart,
so er sagt ífrá,
so fór teirra yndi at,
at bóndans kona kom á.
20 Bóndin kom av skógnum heim,
tá lá gívrin undir,
tók hann til sín bitra brand,
hann vegur nú títt um stundir.
21 Bóndin tykir lítlan tattur,
so er sagt ífrá,
hann kleyv hesa grimu gívur
sundur í lutir tvá.
22 “Hoyr tú, mín hin veldiga søta,
lat ikki harmin røða,
tað skalt tú ikki frykta fyri,
snart skal eg teg grøða!”
23 “Annað mást tú, harri mín,
finna tær til ráða,
enn tú ognast smyrslið tað,
ið grøðir míni sár.
24 Jarngerð eitur bóndans dóttir,
tað hitt væna sprund,
hagar skalt tú til ráða leita
at saðla tín hest í lund.
25 Ti eg havi barst við fárligt fljóð,
øllum tykir undur,
hon hevur brotið bein í mær,
rygg og rivini sundur.”
26 Enn er nú, sum oftum er,
at harmar eru stórir,
bóndans kona bar barn í heim,
tá sløktir eldar vóru.
27 Bóndi leyt at síggja á,
hans brúður mundi doyggja,
síðan gróvu teir dreyg í heyggj,
sum dreingir dalin hoyggja.
28 Sveipar hann sveinin í klæði væl,
og komin til góðar at evna,
síðan læt hann presti bera,
Grím bað hann hann nevna.
29 Eingin unnar so øðrum væl,
hann lýtur ei av at hyggja,
bóndin festi aðra konu,
leyt við henni at byggja.
30 Jarngerð eitur bóndans dóttir,
tað hitt væna sprund,
hagar man hann ráða leita
at saðla sín hest í lund.
31 Gud náði tann, ungur móður missir,
honum er tungt og spekt,
Grím letur hon í árni rekast
við so lítla røkt.
32 Grímur gekk á skógin burtur,
sum hans lá móðir í mold,
fátt var tá til ráða at taka,
kykur gekk hann á fold.
33 Hon reistist upp í heygginum,
ei var móðir blíð,
so var sagt í øllum lutum,
at hon var ikki fríð.
34 “Grímur, tú manst gjalda mín,
so ung eg læt mítt lív,
men hevði eg verið á foldum enn,
tú skuldi ei lítt tann pín.
35 Hoyr tað, mín hin sæli son,
tú drekk nú heilur av horni,
ræðst ikki tína stjúkmóður,
tá tú kemur heim á morgni!”
36 Fyrstu ferð av horni drakk,
so er greint fyri mær,
so fór teirra yndi at,
at hon kom Grími á knæ.
37 Aðra ferð av horni drakk,
so er greint fyri mær,
so fór teirra yndi at,
at hon kom Grími á knæ.
38 Triðju ferð av horni drakk,
so er greint ífrá,
so fór teirra yndi at,
at Grímur kom henni á knæ.
39 Tí svaraði bóndans kona,
svór á sína trú:
“Hoyr tað, Grímur, sonur mín,
duga manst tú nú!”
40 Níggju nætur á skógnum var,
kendi ei til neyðar,
bóndin var í døplum huga,
syrgir sonar deyða.
41 Grímur gekk til hallar heim,
glaður uttan ekka,
setti seg yvir sín faðirs borð
og krevur mat og drekka.
42 Jarngerð gekk at borðinum
bæði av grimd og bræði,
aktar sær Grím so háðiliga
úr sínum sessi at draga.
43 “Hoyr tað, Jarngerð, bóndans kona,
tað skuldi tú notið,
vart tú ikki mín faðirs kona,
eg skuldi tínar hendur brotið!”
44 Tí svaraði bóndans kona,
bæði av ilsku og bræði:
“Tú hevur mikla dirvi fingið,
á skógnum tikið ræði.”
45 Bóndin situr í hásæti,
tykir honum í tí lætt:
“Eg vildi givið hálvt mítt fæ,
at tær hevði brogðið í ætt.
46 Hoyr tað, Grímur, sonur mín,
her kanst tú einki gera,
far til Tórð á Miðalnesi,
betur man hann tær vera!
47 Tað verður eingin av tínum frændum,
ið tær verður dyggur mann,
uttan Ljós í Loftum frá,
og javnræði roynist tær hann.”
48 Bóndin so til orða tók,
mælti tað av bræði:
“At vega Ravn í Bessavík
hartil leggi eg tær ræði.”
49 Grímur gekk seg haðan burt
úr sínum faðirs veldi,
kom til Tórð á Miðalnesi,
síðla var á kvøldi.
50 Tað var ungi Grímur,
gekk í hallina inn,
Tórður sat yvir breiða borði,
smíltist undir skinn.
51 “Vælkomin, Grímur, frændi mín,
ikki skal eg teg fjóna,
ofta hevur vaksið ungum hvølpi
hvassar tenn í góma!”
52 Grímur var í borgum har,
flytur so frøðið fram,
griman tók hann vøkstur har,
hann bleiv ein menskur mann.
53 Fóru teir á sjógvin út,
enn elvist meiri vandi,
har kom vindur og báran stríð,
hon bar teir langt frá landi.
54 Sandurin lá á tilju inni
á tí sama sinni,
drivu so at oyggjum inn,
sum einki fólk var inni.
55 Har var ei til lív at vænta,
knørrurin vildi tróta,
Tóraldur bað tá roysni royna,
vildu teir lívið njóta.
56 Allir sukku Tóralds rekkar
niður í døkkan sand,
Grímur og Tóraldur, frændur tveir,
teir komu sær upp á land.
57 Fingu upp eld so brádliga,
tað var báðum betur,
frændur vóru í oynni
har allan henda vetur.
58 Mæla teir, ið heima sita,
teir kenna lítið til neyðar:
“Tóralds knørrur er burturblivin,
teir eru allir deyðir.
59 Vær væntum teir allar deyðar vera,
ongan aftur koma,
nú skal ríða á Miðalnes
og festa Tóralds konu.”
60 Riðu út av Laksavík,
fljótir hestar runnu,
komu ikki fyrr til Miðalnes
enn ljós í loftum brunnu.
61 Nú er enn, sum ofta var,
at bleytt er kvinnu hjarta,
allar tóku at óttast við,
tær síggja teir skjøldir bjartar.
62 Ógvuligt var at síggja á,
tá ið rekkar komu at garði,
inni sita kvendini,
tey liva við lítið væri.
63 Oddur gekk í hallina inn,
hann læt ei hugin resta:
“Til tess eri eg higar komin
Ingibjørg at festa.”
64 Tí svaraði Ingibjørg,
rósan tann hin reyða:
“Eg játtist ongum livandi manni
eftir Tóralds deyða.”
65 Upp stóð Ravnur í Bessavík:
“Eg man ráða mest,
eg ríði ikki av Miðalnesi,
fyrr enn Ingibjørg er fest.”
66 Drukku teir á Miðalnesi
fult í dagar tvá,
neyða førdu teir Ingibjørg
hennara borgum frá.
67 Veturin leið, og várið kemur,
hartil høvum vær frætt,
knørrir fóru á havið út,
men Tóralds lið var lætt.
68 Sóu tveir menn á oynni ganga,
mundi dreingjum falla,
Tórald kendu á allari sjónd,
men Grím, hans frænda, valla.
69 Løgdu teir at oynni inn,
vóru ei til tess sein,
snarliga skunda frændur tveir
ytst á flóðarstein.
70 Tóraldur so til orða tók,
tað lýtur so frøði byrja:
“Hvat er títt á Miðalnesi?
Er nú fyrst at spyrja.”
71 “Ingibjørg á Miðalnesi,
tóast hon bíður ta kvíðu,
hon er seg í Laksavík
og svevur Oddi á síðu.”
72 Niður settist Tóraldur
har á døkka fold,
svørji tann eið á mína trúgv,
hann sortnaði sum ein mold.
73 Grímur so til orða tók,
ræð so orðum svara:
“Tú kanst seta fjølment ting
og bjóða til dreingir snarar.”
74 Tóraldur læt tá tingið seta
bæði um *torpar og bý,
hann býður til Odd í Laksavík,
hann skal ikki stevnur flý.
75 Út reið Oddur í Laksavík
við silvurbúgvin brand,
Ravnur reið av Bessavík,
hann kveikir ilskugrand.
76 Snorri reið av Rangagørðum
við sínar gyltu reimar,
skarlaksskikkjan yvir seg bar,
hann reið við fimtan sveinar.
77 Út reið Ljós í Loftum frá
við sínar gyltu ringar,
ofta kemur Løkur bóndi
síðla dags til unga.
78 Tóraldur so til orða tók,
sigist í bragdartátti:
“Enn hvør festi konu tá,
sum eg sjálvur átti?”
79 Oddur so til orða tók
við sínar bustir stinnar:
“Hvat skal honum slíka konu,
sum ei er maður at vinna?
80 Hvat skal honum eigan góð,
sum ikki er maður at røkja,
hvat skal honum góða konu,
sum ei er maður at søkja?”
81 Upp stóð Ravnur í Bessavík,
hann letur ei hugin resta:
“Nú er vetur til enda komin,
síðan hann frúnna festi.”
82 Svaraði Snorri í Rangagørðum,
reiði at honum rennur:
“Nú er lopin vetur og heyst,
nú hevur hann vald á henni.”
83 Niður settist Tóraldur,
hann talaði ikki orð,
upp stóð Grímur á Miðalnesi,
hann skeyt sín skjøld á borð.
84 Upp stóð Grímur á Miðalnesi,
talar nú hvølt og hátt:
“Sjálvur skuldi eg mær sømdir gjørt.
hevði eg vívið átt.”
85 Svaraði Snorri í Rangagørðum,
helt á gyltum spjóti:
“Hvaðan er hesin mikli maður,
talar oss øllum ímóti?”
86 Mælti tað Ravnur í Bessavík,
hann helt á búnum brandi:
“Vær skulu gera hann útlagnan
burtur av hesum landi.”
87 Svaraði Ljós í Loftum frá:
“Tær verið honum ei so stríðir,
hatta er Grímur, frændi mín,
av Miðalnesi út ríður!”
88 Dreingir lata tingið seta,
tjaldrið yvir teim stendur,
upp stóð Grímur av Miðalnesi,
tók sín brand í hendur.
89 Spretti hann tjaldur yvir høvdi á teim,
síðan gekk hann inn,
svørji tann eið á mína trú,
hann vá har seggjar fimm.
90 Oddur skundaði síni ferð,
hann reið tí tingi frá,
Grímur reið hann snarliga upp
og kleyv hann í lutir tvá.
91 Burt reið Ravnur í Bessavík,
ei var við frið at fara,
Snorri skundaði síni ferð
heim í Rangagarðar.
92 Grímur reið heim skundiliga,
fáir finnast slíkir,
ikki bant hann byrðin við
og fyrr enn í Laksavík.
93 Grímur stoytti á Oddar dyr,
væl kann randir rjóða:
“Seinir eru tit, upplopsmenn,
gestinum inn at bjóða.”
94 Ravnur talar til sínar menn:
“Tær latið ei váknið liggja,
annað ert tú, Grímur, verd
enn innboð av mær tiggja!”
95 Tað var Ravnur í Bessavík,
vildi ei undan flýggja,
setti upp á høvur sítt
trinnar hjálmar nýggjar.
96 Grímur gav so stórt eitt høgg.
er mær ei á tí hól,
hann kleyv Ravn í lutir tvá,
so brandurin rann í gólv.
97 Tað var Grímur á Miðalnesi
heim í garðin fór,
úti frúgvin Ingibjørg
fyri honum stóð.
98 Frúgvin so til orða tók,
hon læt av reiði renna:
“Hvat er títt á tinginum,
og livir Tórður enn?”
99 “Væl livir Tórður, harri tín,
tað sigi eg á sonnum,
sjálvur átti eg brandin tann,
ið Oddi stóð í tonnum.”
100 Tað var frúgvin Ingibjørg,
leikar við lógvum tveim:
“Góðan tíð tá fóstraði eg
tann gæviliga svein.”
101 “Eg vá Ravn í Bessavík,
tað greini eg fyri tær,
eg vil ikki dylja tær av,
at eg hans konu svav.”
102 Hann vá Ravn í Bessavík
pá hans egin grund,
riðu so aftur til Ljósavágs,
tá var kyrt um stund.
Burt skal eg ørind ríða.
Hvør er nú betri,
blanki ella brúni,
brúni ella reyði?
Burt skal eg ørind ríða.
CCF 55 A
TSB E 111
Handrit: Kvarthandrit Svabos. Gl. kgl. Saml. 2894, 4to, vol. I, Nr. 12, s. 173.
Útgávur:
1. Chr. Matras legði til rættis: Svabos Færøske Visehaandskrifter, 1937-39, s. 70.
2. Føroya kvæði (Christian Matras greiddi til útgávu, 1942) Band II, Teil 3, s. 328.
3. Føroya kvæði (Inngangur og úrtøk eftir Dánjal Niclasen, 2000) 13. bind, s. 127.
Heimild: Úr Vágum: Jens Christian Svabo (1746-1824), Miðvági, 1781-82.
Ein bóndakona verður særd í bardaga við trøllkonu. Hon eigur son og doyr. Drongurin verður kallaður Grímur.
Bóndin giftist uppaftur, og stjúkmóðirin er órein við Grím. Hann fer til grøvina hjá mammu síni. Mamma hansara fær hann at drekka ein gandadrykk, sum mennir hann, og veitir honum ráð. Tá ið hann kemur heim aftur, hóttir hann stjúkmóðrina, og pápi hansara sendir hann til skyldmannin Tórald á Miðalnesi.
Tóraldur og menn hansara fara langa sjóferð við Grími, men teir ganga burtur, og bert Tóraldur og Grímur sleppa á land á einari óbygdari oyggj. Teir noyðast at dvølja har allan veturin, og mett verður, at teir eru deyðir.
Ein maður biður konu Tóralds giftast við sær og noyðir hana at koma við sær. Grímur og Tóraldur koma heim aftur og krevja konu Tóralds aftur. Grímur drepur burturflytaran og sigur fyri konuni, at rætti maður hennara er á lívi.
á føroyskum: CCF 55 (bert á føroyskum)


text:
Landsstýriskvinnan, Eyðgunn Samuelsen, hevur í dag sett í gildi nýggja kunngerð, sum heimilar Almannaverkinum at seta á stovn ein bráðtørvslista til hýsing av persónum, ið hava ein serliga átrokandi bústaðartørv. Kunngerðin er seinasti liður í bústaðapakkanum hjá Almannamálaráðnum, sum Løgtingið fyrr í ár hevur samtykt.
Fyribils verður tað ein treyt fyri at koma á bráðtørvslistan, at umsøkjarin er stakur uppihaldari at barni ella børnum. Ein onnur treyt er, at umsøkjarin stendur skrivaður á bíðilista hjá almennum bústaðafelagi. Um talið av íbúðum til bráðtørvslistan økist, verður møguligt at endurskoða hesar treytir.
Talan er um ein bráðtørvslista til hýsing – ikki til bústað – og hýsing kann í mesta lagi verða veitt í 12 mánaðir. Gjøgnum alt hýsingarskeiðið hevur Almannaverkið skyldu til at ráðgeva og hjálpa persóninum soleiðis, at hesin skjótast gjørligt kann fáa ein varandi bústað.
Bráðtørvslistin loysir ikki høvuðstrupulleikan, sum er avmarkaða útboðið av bústøðum kring landið. Higartil er eydnast at finna tríggjar íbúðir til endamálið, og arbeitt verður í løtuni við at fáa til vega fleiri íbúðir. Í hesum sambandi kann nevnast, at Almannaverkið við bústaðapakkanum hevur fingið heimild at gera avtalur við privatar útleigarar um ávísingarrætt. Landsstýriskvinnan vónar, at tað skjótt eydnast at fáa í lag avtalu við privatar útleigarar soleiðis, at talið av íbúðum til bráðtørvslistan økist.


text:
Sunda kommuna
Sunda kommuna er ein kommuna í Føroyum. Sunda kommuna er úrslitið av einum samstarvi millum kommunurnar í Sundalagnum í mong ár. Talan var tá um Hósvíkar-, Hvalvíkar-, Haldórsvíkar- og Sunda kommunur. Hetta samstarv var longi skipað í einum kommunufelagsskapi, men í 2003 varð hildið, at tíðin var búgvin at leggja saman í eina felags kommunu, saman við bygdunum Gjógv og Saksun. Við fólkaatkvøðu í øllum bygdum var uppskotið um samanlegging samtykt, og 1. januar 2005 fór nýggja kommunan til verka.
Bygdirnar fram við Sundalagnum hava eina langa og ríka søgu. Markatalsbygdirnar eru Hósvík (19 merkur), Hvalvík (24 merkur), Streymnes (12 merkur), Saksun (29 merkur og 8 gyllin), Haldórsvík (12 merkur), Tjørnuvík (24 merkur), Oyri (12 merkur), Norðskáli (4 merkur) og Gjógv (15 merkur). Í mangar øldir, tá landbúnaðurin var høvuðsálitið, var tætt samanhang millum markatal og fólkatal. Tá fiskivinnan so við og við mentist í 19. øld, fyrst við útróðri og síðan við sluppfiskiskapi, broyttist hetta mynstur tó. Í hesum tíðarskeiði vaks fólkatalið nógv, og hóast inntøkurnar meira og meira komu frá fiskivinnuni, var jarðarbrúkið enn ein týðandi partur av gerandisdegnum hjá teimum flestu. Tí vóru eisini nógv gerði løgd inn burturav haganum, serliga aftaná at myndugleikarnir góvu heimild fyri hesum í seinnu helvt av 19. øld og aftur við lógini frá 1938.
Sundið millum Eysturoynna og Streymoynna hevur ikki skilt bygdirnar frá hvørji aðrari, men heldur verið leiðin, sum fólk ferðaðust eftir, tá tey fóru á vitjan og tá tað ráddu um onnur ørindi. Tí ber til at siga, at hóast bygdirnar livdu sítt sjálvstøðuga lív, vóru eisini bond, sum bundu tær saman, í gaman og í álvara. Ein góð lýsing av hesum viðurskiftum er at lesa í bókini Á bygd fyrst í tjúgundu øld eftir víkamanninum Sámali Johansen.
Tá Brúgvin um Streymin var tikin í nýtslu í 1973 og í 1976 Norðskálatunnilin, broyttust fortreytirnar hjá økinum grundleggjandi. Frá at vera ein heldur avsíðis partur í landinum, gav henda nýggja meginferðsluæðrin øktar møguleikar fyri vinnulívinum, umframt ferðingarmøguleikar fyri tey, sum eitt nú starvast í Havn ella á Skálafjørðinum.Við nýggju, samanløgdu Sunda kommunu er høvuðsætlanin, at Sundalagið skal taka tey tungu tøkini í felag, og menna alt økið eftir eini miðvísari ætlan, sum kommunustýrið setur út í kortið. Á henda hátt verður støði lagt undir eina menningartilgongd, ið svarar til tey krøv, sum samtíðin setur okkum.
Við nýggju, samanløgdu Sunda kommunu er høvuðsætlanin, at Sundalagið skal taka tey tungu tøkini í felag, og menna alt økið eftir eini miðvísari ætlan, sum kommunustýrið setur út í kortið. Á henda hátt verður støði lagt undir eina menningartilgongd, ið svarar til tey krøv, sum samtíðin setur okkum.


text:
Nú 60 ár eru liðin síðani Útvarpið byrjaði at senda, hevur Kringvarpið gjørt nógv burtur úr, og verturin Tórður Mikkelsen og fotografurin Eir í Ólavsstovu hava verið runt á stovninum fyri at lýsa fjølbroytta virksemið í myndum og samrøðum.
Eir og Tórður hava gjørt fimm videoinnsløg til heimasíðuna hjá Kringvarpinum. Nú eru innsløgini sett saman til eina sending, sum verður víst í Sjónvarpinum sunnukvøldið klokkan 20 og mánakvøldið klokkan 21:40.
Í sendingini Við "Tórði á túri í Kringvarpinum" er Tórður Mikkelsen sum sagt vertur og Eir í Ólavsstovu hevur verið fotografur og hevur eisini klipt sendingina.


text:
At ferðafólkini hildu seg burtur í fjørsummar og í stóran mun eisini hetta summarið hevur fingið nógvar útleigarar, sum hava leigað sínar íbúðir út til airbnb, at bjóða tær fram á vanliga bústaðarmarknaðinum. Hetta hevur bøtt um bústaðartrotið, men tað kann gerast ein stokkut freist hjá fleiri, sum kunnu verða rend á dyr, nú ferðavinnan er um at koma fyri seg aftur, og tá komandi summar fer at nærkast.
Tað heldur Elin Hentze, sum er sera virkin í royndini at fáa bøtt um støðuna á føroyska bústaðarmarknaðinum.
- Eg veit, at fleiri hava avmarkaða tíð í teimum íbúðunum, sum tey í mongum førum bert hava fingið, tí airbnb-marknaðurin tódnaði orsakað av koronufarsóttini. Hetta er uttan iva ein støða, sum líkist stilli undan stormi, nú dagligdagurin er um at vera vanligur aftur, og vit komandi summar helst fara at síggja stóran streym av ferðafólkum, sum koma hendanvegin umvegis airbnb. Eisini eru tað fleiri arbeiðsgevarar, sum leita eftir íbúðum til síni útlendsku arbeiðsfólk, sigur Elin Hentze.
Hóast ein vissur bati hevur verið at hómað í útboðnum av bústøðum, so er bústaðarmarknaðurin í Føroyum framvegis ógvuliga einstáttaður, heldur Elin Hentze og vísir á, at allar flestu føroyingar enn búgva í sethúsum. Antin sínum egnu, ella til leigu inni hjá øðrum.
- Aðrastaðni hevur tú fleiri møguleikar fyri at keypa og leiga ein bústað, við eini natúrligari sirkulatión millum bústaðirnar, har tú sum ungur kanska bert hevur brúk fyri einum kamari, síðani eini minni íbúð, og tá familjan er komin, eini størri íbúð ella húsi at búgva í. Hetta hava vit als ikki í sama mun í Føroyum. Her búgva til dømis vaksin børn inni hjá foreldrunum. Eisini búgva nógv eldri fólk framvegis í sínum egnu útgoldnu húsum, oftani ímóti egnum ynski, tí húsini skulu haldast, og tað kann vera møtimikið, tá ein eldist. Heldur vildu summi av teimum flutt í eina minni íbúð, um tey høvdu møguleika fyri tí, sigur Elin Hentze.
---
Tema um bústaðartrot
Blaðið Vikuskifti fer í tveimum útgávum at viðgera bústaðarmarknaðin og serliga bústaðartrotið, ið er vaksið nógv seinnu árini. Ikki minst eftir stóru tilflytingina og harvið stóra fólkavøksturin, sum vit hava upplivað í Føroyum seinastu seks-sjey árini.
---
Les alla greinina og aðrar ókeypis í Blaðnum Vikuskifti her


text:
Leygardagin, 10.mai kl. 16:00, letur upp málningaframsýning í Ribarhúsi. Tað
eru Kristina Joensen og Frits Johannesen, ið sýna fram. Hetta eru myndir, ið
eru málaðar í ár, og flestar teirra eru poetiskar myndir, ið hanga á vegginum
og tosa sítt stumma mál. Kenslan av symbolikki logar eisini uppvið. Tey bæði
eru skyldfólk, og er tað gubbin og
guddóttirin, sum henda dag leiða hvørt annað inn undir bitarnar í Ribarhús,
Niðri í Støð.
Symbol merkir á grikskum, eyðkenni, frámerki og snýkir
okkurt seg fram í ljósmála, sum bragdar
í myndunum , har pávin erpar sær í einum hvønndagsligari tilgongd, og musiskar
løtur draga tráð í nál á ein stillføran hátt t.d. saman við eini krokodillu.
Jú, tað sum ikki er, tað er.
Jógvan Joensen syngur og spælir.


text:
1. deild menn: KÍ AB -
Tað var ein snópislig kensla, tá vit á heimavølli taptu tepurt, 3-2, ímóti KÍ á heimavølli 27. juli, sum heldur brádliga hevði eitt heilt óvanliga sterkt lið við royndum leikarum í Betrideildini, sum teir vanliga ikki hava havt við í øðrum dystum í 1. deild í ár. Í kvøld spældu KÍ og AB aftur í næstbestu deildini og hóast dysturin var blivin fluttur soleiðis, at hann varð spældur dagin fyri týdningarmiklan dyst hjá besta liðnum hjá KÍ, so hevði KÍ aftur eitt krútsterkt lið við nøvnum sum Kristian Joensen, Jasper van Der Heyden, Boris Dosljak og Ivar Sollie Rønning. Hetta darvaði tó ikki okkara monnum, ið hóast mótgongd stríddust sum úlvar, tóku av sínum møguleikum og at enda vunnu ein sigur á 3-1, ið higartil helst man vera tann søtasti hjá okkum í ár.
Heimaliðið leggur heldur betur fyri og dugir væl at spæla langar, diagonalar bóltar út í síðuna, sum noyðir okkara leikarar at renna aftaná. Nakrar vandamiklar støður spyrjast burturúr, men Milos tekur sær væl av fleiri innleggum. Í hinum endanum er Teitur Debes Olsen væl upplagdur og er heilt nær við at skora ta einu ferðina, áðrenn skotið verður blokkerað í síðsta sekundi.
Eftir umleið 20 minuttir fáa vit tó ein ógvuliga keðiligan skaða. Í samband við deybóltsstøðu kemur málverji okkara, Milos Budakovic, illa fyri og gevur beinanvegin tekin um, at her er galið, og at hann er liðugur at spæla. At síggja til er talan um skaða í sama knæi, sum Milos sleit krossbandið í í dysti á fjørsumri. Vit vóna tað besta, ynskja Milos góðan bata og krossa fingrar fyri, at tað ikki gongur alt ov lang tíð, áðrenn hann kann spæla aftur.
Inn fyri Milos kemur danski Anders Plougmann Nagel, sum seinni í dystinum fær ein høvuðsleiklut.
Tað leikar javnt á, men eftir 35 minuttir gera við tað torført fyri okkum sjálvar. Ein langur bóltur, ið tykist púra vandaleysur, kemur ímóti verjuni hjá okkum. Anders og Teitur Jóanesarson í verjuni tosa ikki nóg væl saman, og so endar tað við, at Teitur skallar bóltin upp um málverjan og í egið mál. 1-0 til KÍ við einum máli, ið vit púra óneyðuga geva burtur.
Okkara menn halda tó høvdið kalt, og beint áðrenn hálvleik endar eitt gott AB-álop við, at vit fáa fríspark beint uttan fyri sekstanmeturin. Bartal Skaalum Petersen skjýtur eitt hart skot, bólturin tekur í eitt KÍ-bein og snýtur málverjan, og so er 1-1.
Ein spennandi og lívligur dystur í fyrra hálvleiki, sum í seinna hálvleiki verður enn stuttligari hjá okkum.
Átta minuttir inni í seinna hálvleiki halda vit tað tó vera alt annað enn stuttligt, tá eitt heldur ivasamt brotsspark verður dømt ímóti okkum. Ein KÍ-ari er við at sleppa framvið Teiti í verjuni, sum ger alt, sum hann er mentur, fyri ikki at raka og fella KÍ-leikaran. Onkursvegna er tó kanska kontakt ímillum og Teit í KÍ'aran, og dómarin tulkar hetta sum eina brotsgerð og brotsspark til KÍ. Tað er eisini ivasamt, um tann sonevnda kontaktin er innan- ella uttanfyri brotsteigin, men tað, sum er dømt, kann onki gerast við.
Anders var als ikki skuldarfríur í samband við fyrsta málið, men nú er løtan komin, at hann kann gera skaðan góðan aftur. KÍ-leikarin skjýtur eitt hart og væl plaserað brotsspark niður í vinstra horn, men Anders er sum køtturin heilt úti við stongina og fær bjargað. Og lítla løtu seinni revsa vit KÍ í hinum endanum.
Ardit spælir Mads leysan í høgru, sum við frálíkari sending spælir bóltin út aftur ímóti brotsteigarmarkinum, har Adis kemur rennandi. Skotið hjá honum sendir Kristian Joensen út í fulla longd, men hóast KÍ-málverjin fær hondina á, so er skotið ov væl plaserað og fer í mál. Brádliga er støðan 2-1 til AB, hóast tað fyri fáum minuttum síðani var líkt til, at tað skuldi blíva 2-1 til KÍ.
Restina av dystinum er leikferðin høg, og heimaliðið trýstir og kroystir okkum í egnan brotsteig. Vit megna tó at verja fyri øllum deyðbóltum, og tey skot, sum koma, fara tíbetur við síðuna av málinum.
Ístaðin verður dysturin at kalla avgjørdur 10 minuttir fyri dystarlok. Eftir eitt AB-álop er KÍ á veg hinvegin, men Mads megnar takklar frá einum KÍ-leikara, og púra tilvildarliga endar bólturin hjá Símini Hansen, sum ikki er rangstaddur orsakað av, at ein KÍ'ari hongur eftir, og nú er hann einsamallur ímóti málverjanum. Í slíkari støðu velja nógvir at seta eina innarusíðu á og plasera bóltin, men ongin slingur er í valsinum hjá Símini, sum skjýtur eitt hart skot við vristini og í mál til 3-1, sum eisini gerst endaliga úrslitið.
Hetta var ein heilt ótrúliga søtur sigur fyri okkara menn. Nógv prát hevur verið áðrenn dystin um, at nú fór AB at fáa ein lættari dyst orsakað av einari dystarflyting, men KÍ stillaði við øllum kanónunum, og kortini megnaðu vit at vinna trý stig ímóti einum sterkum liði á útivølli.
AB spældi ikki væl allan dystin á tamb, men stríðsviljin hjá øllum var eyðsýndur, og honum kemur ein langt við. Skaraði nakar serliga framúr, so var tað kanska liðformaðurin, Sørin Nygaard Samuelsen, sum var ein sannur brandur í verjuni og vann allar bóltar, sum komu nær honum. Hetta gjørdist serliga týdningarmikið í seinna hálvleiki, tá vit stundum vóru undir stórum trýsti
Eitt, sum eisini má nevnast, og sum heilt vist gjørdi mun fyri okkara menn var, at í mun til undanfarnar útidystir í ár vóru óvanliga nógvir AB'arar og stuðlaðu monnunum. Trúfasti trummusláarin var sjálvandi møttur upp eins og vanligt, og tað gerst so nógv stuttligari fyri øll, tá ið onnur eisini tíma at rópa við honum. Tólvti maður á áskoðaraplássinum eigur sanniliga eisini lut í sigrinum í kvøld.
Nú hevur AB vunnið fýra dystir á rað og er nummar fýra í deildini við 31 stigum. Bert eitt stig er upp til nummar tvey og trý, Víking og NSÍ, sum hava 32 stig. Vit hava spælt ein dyst færri enn hesi liðini, so tað fer veruliga at gerast heilt spennandi nú, tá ið vit fara inn í síðsta triðingin av kappingini.
Vit ynskja okkara monnum hjartaliga til lukku við sigrinum.
Dómaraseðilin frá dystinum sæst við at trýsta her


text:
Ferðin verður til veruleika. Tó nøkur fá pláss eftir. Um tað hevur áhuga – ring 793002
Kom við á eina áhugaverda bíbilska ferð bæði til Ísrael og Jordan. Hetta er ein ferð, har ein fær at uppliva væl meira enn tey flestu uppliva á eini Ísraelsferð.
Ferðin er: 25. mars – 4. apríl 2018
Vit uppliva m.a.:
Jordan: Vitja høvuðsstaðin Amman, fara upp á Nebo fjall, har Móses sá inn í lovaða landið, vitja ótrúliga vakra, søguliga býin Petra, sum verður roknaður sum eitt av heimsundrunum.
Ísrael: Slappa av í sólstaðnum Eilat, vitja model av tjaldtemplinum, sum ísraelsfólk nýttu í oyðimørkini, flóta í Deyðahavinum, vitja fjallaborgina Masada, síggja og uppliva kenda bíbilska býin Jerúsalem, sigla á Genesaretvatninum, vitja Nasaret, har Jesus vaks upp, uppliva jødiskar og kristnar páskir og vera við til páskagudstænastu við tómu grøvina páskadag.
Hendan ferðin er eitt gott høvi hjá teimum, ið hava verið í Ísrael áður og ynskja at fara aftur og samstundis uppliva nakað nýtt. Ferðin er eisini vælegnað hjá teimum, ið ætla sær fyrstu ferð til Ísraels.
19.775 kr. fyri hvønn (3.400 krónur eyka fyri einakamar).
Allar flogferðir, bussferðir, gisting á dupultkømrum á góðum hotellum, guide, morgunmatur og døgurði, drykkipeningur og allar útferðirnar á ferðini.
Ikki íroknað kostnaðin:
Ferðatryggingar, gisting í Keypmannahavn á útferðini, ein máltíð um dagin.
Kursur:
Kostnaðurin er roknaður út frá kursinum 6,38 fyri 1US$. Um kursurin broytist ella onnur avgjøld, sum vit ikki kenna í løtuni, koma, kann prísurin broytast.
Tekningarfreist:
10. januar 2018.
!!! Freistin er farin, men nøkur fá pláss eftir – ring 793002 !!!!!!!!!!!!!!!!!!!!!
Marna E. og Frants Jensen, tel 793002, jensenfrants@gmail.com
Tað verður gingið nokk so fitt á ferðini, og neyðugt er at vera hampiliga væl fyri. Ferðin verður til veruleika, um nóg nógv tekna seg.
Mynd:
Føroyskt ferðalag í Petra í 2012.


text:
Kenda, danska arkitektafelagið Friis & Moltke A/S hevur teknað Hotel Føroyar, sum lat upp í mai 1983.
Uppgávan hjá arkitektunum var at laga seg sum best til lendið og landslagið.
Uttan er Hotel Føroyar eyðkent fyri sínar longu linjur í landslagnum. Húsið er ein partur av náttúrini, líkasum skorið inn í lendið við hamrum, men hesir hamrar eru úr glasi, sum skyggja í ljósinum.
Innan er Hotel Føroyar eitt ævigt skiftandi spæl ímillum ljós og myrkur, ímillum langar myrkar gongir og kømur við nógvum ljósi og stórslignum útsýni, sum øll venda oman ímóti býnum.
Gestirnir á hotellinum verða førdir ígjøgnum hetta arkitektoniska spæl fleiri ferðir dagliga.


text:
Heimsins bestu feriur í Danmark
Við ikki minni enn 28 frítíðardeplum á kortinum hevur Danland nakað fyri øll. Felags fyri deplarnar er, at teir liggja tætt við strond, og at teir hava eina ørgrynnu til stuttleika, bæði úti og inni. Hóast flestu deplarnir eru upplagdir til barnafamiljuna, so eru teir eisini eitt gott val fyri parið ið vil njóta nakrar dagar saman.
Niðanfyri vísa vit á teir best umtóktu deplarnar hjá føroyingum. Kundi tú hugsað tær at vitja aðrar deplar, so er bara at seta seg í samband við okkum. Vit hjálpa tær fegin at skræddaraseyma tína komandi ferð.


text:
TESSVEGNA, verandi rættvísgjørdir (1) við trúgv, hava vit frið (2) við Guð gjøgnum Harra váran Jesus Christ:
( Róm. 5:1 )
Tí at kongadømi Guðs er ikki matur og drekka; men rættvísi (1), og friður (2), og gleði (3) í Halga Andanum.
Guðs raðfylgja er altso:
(1) rættvísgering / rættvísi
(2) friður
(3) gleði
rættvísi > friður > gleði
Rættvísi er fortreyt fyri friði. Friður er fortreyt fyri sannari gleði.
Varandi og sonn gleði kann ikki finnast, har sum ófriður er.
Varandi friður kann ikki finnast, har sum órættvísis-støða er.
Raðfylgja hinna síðstu daga skeiklaðu oyrnakitlara:
(1) gleði
(2) gleði
(3) gleði
Ístaðinfyri rættvísi: eitt óumvent lív í synd, har man ikki vil hoyra eitt orð um rættvísi.
Ístaðinfyri frið: hinir gudleysu hava ongan frið, sigur Guð mín.
HETTA viti eisini, at í hinum síðstu døgum skulu koma váðasamar tíðir.
2 Tí at menn skulu vera elskarar síns egna sjálvs, ágirndarsamir, reyparar, hugmóðigir, Guðsspottarar, óhoyriligir móti foreldrum, ótakksamir, vanheilagir,
3 Uttan náttúrligan alsk, sáttmálabrótarar, falskir ákærarar, ósærstýrligir, harðligir, vanvirðarar av teim sum eru góðir,
4 Svíkjarar, framlopnir, uppblásnir, elskarar av njótingum meiri enn elskarar av Guði;
5 Havandi ein form av gudiligleika, men avnoktandi kraftina av honum: frá slíkum vend burtur.
6 Tí at av hesum slagi eru teir sum sníkjast inn í húsˇ, og leiða til fanga fjákutar kvinnur – løddar við syndum, leiddar burtur við ymsum lystum,
7 Altíð lærandi, og aldri førir fyri at koma til kunnleikan um sannleikan.
8 Nú, eins og Jannes og Jambres stóðu ímóti Mósesi, soleiðis standa eisini hesir ímóti sannleikanum: menn av spiltum hugum, afturrekingar viðvíkjandi trúnni.
9 Men teir skulu ei fara longur fram: tí at teirra dárskapur skal verða eyðsýndur øllum monnum, eins og teirra eisini varð.
( II. Tim. 3:1-9 )
( Sitatini eru úr aðru útgávu av FKJ N.T. )


text:
Hann var føddur á Sandi í 1918. Aftan á barnaskúlagongd í heimbygdini var hann veturin 1933/34 á Føroya Fólkaháskúla; í 1936 fór hann niður til Høng í Danmark, har hann tók preliminerprógv í 1938. 1 1940 varð hann við undantaksloyvi tikin upp í 2. læraraskúlaflokk, og hann tók læraraprógv í 1942.
Frá 1942 til 1953 var hann lærari á háskúlanum og frá 1953 til hann doyði, í 1956, var hann lærari á Tórshavnar kommunuskúla.
Mourits gjørdi undir egnum navni og undir dulnevninum Óðin Ódn vart við seg í ungmannafelagsarbeiði, fyrst í Virkinum á Sandi, síðan í Merkinum í Havn.
Mourits Mohr, 1918-1956. 26 Hann skrivaði *skemtileikir til framførslu í heimbygdini, hann yrkti tættir, men kendastur er hann fyri at hava skapað minniligu hjúnini Læars og Annu Lenu, sum fólk kundu lesa um í jólablaðnum Følv at kalla á hvørjum ári frá 1943 til 1955.
Úr: Árni Dahl: Bókmentasøga I-III. Fannir. 1980-83.
Tríatiárini vóru stóra *skaldsøgu- og *stuttsøguskeiðið í føroyskum bókmentum, og tað er ikki at ganga nøkrum ov nær at siga, at bókmentavirkið her á landi í fýratiárunum í mangar mátar var eftirljóð av tí, ið undan var skapað.
Í høvuðsstaðnum var í bardagaárunum ríkt felagslív, ungfólk komu saman í felagnum »Merkinum« - og til hvønn fund hevði onkur skrivað okkurt í handskrivaða felagsblaðið, sum nevndist »Neistin«. So varð lisið upp, og fundarfólkið skuldi siga sína hugsan um avrikið. Tað vóru eisini ungfólk, ið stóðu »Merkinum« nær, ið skipaðu fyri útgávu av einum søgublaði, ið æt »Aldan« og kom út hálváraskeiðið juni- desember 1940. Blaðstjóri var Stig G. Rasmussen úr Havn.
Um somu tíð sá annað søgublað dagsins ljós, tað var »Nýtt land« fylgiblað Dagblaðsins, stjórnað av Maurentius Viðstein - blaðið kom um leið eina ferð um mánaðin í tíðarskeiðnum 1939-43.


text:
Maggies Café
Maggies Café er ein hugnalig Café í Nólsoy, ið hevur til endamáls at savna fólk til gaman og álvara.
Umframt nógvan livandi tónleik, ber eisini til at stytta sær um stundir við Dart, kortum, Backgammon, Talvi og øðrum spølum.
Møguleiki er eisini at síggja fótbólt og annan ítrótt á stórskíggja.
Stutt sagt, er endamálið við Maggies, at skapa trivna í Nólsoyarbygd og samstundis bjóða vitjandi í oynni ein lættan verða, so sum Pitabreyð, Burgara ella Fish’n’chips. Fiskasúpan fæst í vikuskiftunum ella eftir avtalu. Heimagjørdur ísur, tølandi drykkir og mentanarligt input eru eisini partur av palettini.
Frá 1 mai til og við 31 agust er opið
hvønn dag frá kl. 13.00. Køkurin er opin til kl. 20.00 🙂
Um áhugi er fyri mati uttan fyri nevndu skrá, ber t.d. til at bíleggja eina steak. Hetta skal tó gerast minst tríggjar dagar frammanundan.
Tónleikarar og onnur eru hjartaliga vælkomin at vísa síni kynstur í Maggies. Tann ella tey sum framføra áseta og eiga sjálvi prísin við hurðina. Maggies hevur sjálvandi avtalu við Koda. ☺
Tá konsertir eru, vilja vit, at tónleikurin er í miðdeplinum og vænta tí, at áhoyrarnir ikki tosa óneyðuga nógv undir framførslunum.
Keyp av atgongumerkjum til tiltøk, kunnu avgreiðast her á síðuni ella í Maggies. Vit avleggja ikki atgongumerki. Sí skránna við tiltøkum her.
Peningur fyri keypt atgongumerki verður ikki returneraður uttan so, at tiltakið verður avlýst!
Í útgangsstøðuni er øll hjartans vælkomin í Maggies, men vit forvænta sjálvandi, at gestir okkara uppføra seg sum siviliseraði fólk og ikki órógva aðrar gestir. Okkara vón er eisini, at virðing verður víst fyri Nólsoyarbygd sum heild.
Primitivar verur, ið ikki duga sær hógv, fáa karantenu fyri lívstíð!
Um tú hevur spurningar, ringir tú bara 327199 ella 228130.
Maggies vann FMA virðisløn fyri besta átak 2019 fyri at upptaka live konsertir.
“Maggies er besta spælistað í landinum” Tónleikari


text:
North Carolina
North Carolina (enskt: State of North Carolina) er stakríki í Sambandsríkinum Amerika við umleið 8 mió. íbúgvum. Høvuðsstaðurin kallast Raleigh og størsti býurin er Charlotte. Í 1789 bleiv North Carolina stakríki í USA. Í norðri hevur Norður Carolina mark við Virginia, í suðri við South Carolina og Georgia, og í vestri við Tennessee. Í eystri liggur Atlantshavið.
Eyknevni er "Tjørhælstaturin" (enskt: Tar Heel State). Upprunaavgerðið av Tar Heel er ókendur.
Ein dómari í North Carolina hevur avgjørt at tað ikki bara skal vera loyvt at svørja á Bíbliuna, men eisini á einhvørja aðra átrúnaðarliga bók, í sambandi við rættarmál í North Carolina.
Søga[rætta | rætta wikitekst]
Aftan á amerikanska frælsiskríggið, sum endaði í 1783, visti Norðurcarolina ikki heilt, hvat skuldi henda við tí umráðnum, sum í dag er eystari partur av Tennessee. Hetta skapti spentar støður í umráðnum, tí íbúgvarnir stúrdu fyri, at Norðurcarolina ikki fór at verja tey frá indiánaraálopum. So tann 23. august 1784 loystu tey frá Norðurcarolina og stovnaðu sítt egnu umráði, ið fekk navnið Frankland. Í 1785 varð umsókn send um at gerast 14. statur í USA.
Norðurcarolina var ímóti hesum, men fólkini í Frankland við John Sevier á odda stríddust fyri at fáa viðurkenning frá hinum statunum. Í eini roynd at fáa stuðul frá Benjamin Franklin varð navnið enntá broytt frá Frankland til Franklin. Benjamin Franklin tók ongantíð undir við hesum nýggja statinum, men sjey aðrir statir góvu sín stuðul til kennar. Hetta var tó ikki nóg mikið til at fáa neyðuga meirilutan at gerast ein nýggjur statur. Til tað kravdist, at tveir triðingar tóku undir við honum.
John Sevier helt tó fram við at stýra í “statinum” Franklin. Ein grundlóg varð gjørd, dómstólar settir á stovn, og handilsavtalur vórðu gjørdar við indiánarar á leiðini. Men í 1788 var hóttanin frá indiánarum um at leypa á Franklin størri enn nakrantíð, og eftirsum eingin av grannunum vildi hjálpa, bað Sevier Spania um hjálp. Hetta fall ikki í góða jørð hjá Norðurcarolina, sum handtók John Sevier. Viðhalsfólkini hjá Sevier fingu hann úr fongslinum aftur, og síðani læt Sevier valdið í Franklin upp í hendurnar á Norðurcarolina, sum rak indiánararnar í umráðnum burtur.
Upprunafólkið[rætta | rætta wikitekst]
Í 1711 - Tuscarora-kríggið ímillum niðursetumenn og indiánar í norður-North Carolina.
Flogfør[rætta | rætta wikitekst]
Í 1903 taka brøðurnir Wright seg á flog í North Carolina og eru teir fyrstu, ið flúgva við motorriknum flogfari. Fólk í North Carolina varnast ikki veruliga, hvønn týdning henda stórhending hevur, fyrr enn fyrri heimsbardagi brestur á í Evropa á sumri 1914. Hetta er fyrsta kríggj, har alt fólkið í statinum er partur í krígsførsluni ella krígsframleiðsluni.
Politikkur[rætta | rætta wikitekst]
Staturin Norðurcarolina verður mettur sum ein tann týdningarmesti í amerikanska forsetavalstríðnum. Norðurcarolina er ein av teimum sokallaðu svingstatunum. Tað serstaka við amerikanska valinum er, at tað forsetavalevnið, ið fær flest atkvøður í givna statinum, fær allar valmenninar í tí statinum. Eitt nú vann Barack Obama í 2008 allar atkvøðurnar í statinum, tá hann fekk 49.7% av atkvøðunum, meðan mótstøðumaðurin, John McCain fekk 49.3% av atkvøðunum. Sostatt vann Barack Obama allar atkvøðurnar frá teimum 15 valmonnunum í Norðurcarolina. Í nógvum statum eru republikanararnir ella demokratarnir so dominerandi, at mótstøðufólkini hava givið upp. Stríðið er tí mest í teimum sokallaðu svingstatunum, har tað er meira ella minni javnt millum valevnini. Í statum sum Norðurcarolina og Florida er serliga nógv stríð um atkvøður, tí har leikar sera javnt á, og statirnir hava nógvar valmenn.
Størstu býir[rætta | rætta wikitekst]
Teir tíggju størstu býirnir í Norðurcarolina eftir íbúgvatali vóru í 2018 hesir:[1]
- Charlotte – 872 498
- Raleigh – 469 298
- Greensboro – 294 722
- Durham – 274 291
- Winston-Salem – 246 328
- Fayetteville – 209 468
- Cary – 168 160
- Wilmington – 122 607
- High Point – 112 316
- Concord – 94 130
Sí eisini[rætta | rætta wikitekst]
Ávísingar úteftir[rætta | rætta wikitekst]
- Heimasíða: www.nc.gov
- North Carolina, wikivoyage (á enskum)
Coordinates: 35°30′0″N 80°0′0″W / 35.50000°N 80.00000°W
Keldur[rætta | rætta wikitekst]
- ↑ Biggest US Cities By Population - North Carolina - 2018 Populations, biggestuscities.com